Evusheld halang jangkitan Covid digunakan tak lama lagi: Khairy

Kementerian Kesihatan (KKM) akan memulakan rawatan menggunakan antibodi monoclonal Tixagevimab plus Cilgavimab (Evusheld) dalam usahanya memastikan golongan berisiko tinggi terus mendapat perlindungan daripada jangkitan Covid-19 yang optimum.

Menteri Kesihatan Khairy Jamaluddin berkata kajian menunjukkan bahawa ubat antibodi Evusheld dapat melindungi penerima daripada jangkitan Covid-19 untuk jangka masa enam bulan selepas pemberian suntikan.

“Buat masa ini, ubat antibodi Evusheld ini hanya akan diberikan di hospital kerajaan dan ia boleh digunakan sebagai profilaksis pra-pendedahan atau Preexposure prophylaxis (PrEP) untuk golongan yang belum dijangkiti Covid-19 tetapi berisiko tinggi untuk dijangkiti.

“Penilaian kelayakan pesakit untuk menerima ubat antibodi ini akan dilakukan oleh Pakar Perubatan yang merawat dan kriteria pemilihan pesakit iaitu berumur 12 tahun ke atas, mempunyai berat badan lebih 40 kilogram dan dalam kalangan golongan Immunocompromised sederhana hingga teruk,” katanya dalam kenyataan hari ini.

Menurutnya kaedah pemberian ubat antibodi itu adalah melalui dua suntikan intramuskular yang berasingan bagi dua jenis ubat iaitu Tixagevimab dan Cilgavimab yang diberikan secara berturut-turut.

Katanya bagi pesakit kurang daya tahan imun (immunocompromised) yang telah menerima vaksin Covid-19, Evusheld hendaklah diberikan sekurang-kurangnya dua minggu selepas vaksinasi.

Khairy berkata penilaian kelayakan pesakit untuk menerima ubat antibodi berkenaan akan dilakukan oleh pakar perubatan yang merawat.

Antara kriteria pemilihan pesakit adalah berumur 12 tahun dan ke atas; mempunyai berat badan melebihi 40kg dan dalam kalangan golongan immunocompromised sederhana hingga teruk (mengambil kira tindak balas imun golongan ini terhadap vaksinasi Covid-19 yang berkemungkinan tidak mencapai tahap imuniti yang memuaskan).

Selain itu, kriteria pemilihan termasuk individu yang tidak dapat mengambil vaksin sepenuhnya akibat sebab perubatan atau mempunyai sejarah tindak balas teruk terhadap vaksin Covid-19.

Sementara itu, Khairy berkata KKM akan memperluaskan penggunaan ubat antiviral Paxlovid ke fasiliti kesihatan swasta yang terpilih dalam waktu terdekat.

Beliau sebelum ini pengunaan ubat berkenaan sudah digunakan di fasiliti kesihatan KKM bagi merawat pesakit Covid-19 kategori dua dan tiga, sejak 15 April lalu

Setakat ini, katanya, seramai 1,364 pesakit Covid-19 sudah menerima rawatan menggunakan Paxlovid dan sembuh sepenuhnya tanpa sebarang kesan sampingan teruk.

“Rawatan ini terbukti selamat dan berkesan serta dapat mengurangkan kesan teruk jangkitan dan kadar kematian pesakit Covid-19.

“Justeru, bagi memastikan akses yang lebih baik kepada pesakit, rawatan menggunakan ubat Paxlovid ini akan diperluaskan ke fasiliti kesihatan swasta terpilih dalam waktu yang terdekat.

Khairy berkata KKM percaya dan yakin bahawa Malaysia kini berada dalam landasan yang terbaik untuk melalui Fasa Peralihan ke Endemik dengan berkesan dan selamat susulan ubat-ubatan serta kaedah rawatan yang sentiasa ditambah baik.


Cuba mencuri: Remaja dimandikan seperti jenazah dipenjara, denda

Seorang remaja yang videonya tular dalam media sosial kerana dimandikan seperti ‘jenazah’ akibat cuba mencuri tabung masjid, hari ini dipenjara 10 hari dan didenda RM4,000 oleh Mahkamah Majistret Selayang di sini.

Majistret Nik Mohd Fadli Nik Azlan menjatuhkan hukuman itu ke atas Daniel Iskandar, 19, yang memakai kemeja-T berwarna biru selepas dia mengaku bersalah cuba mencuri tabung Masjid Al Islahiah dengan mengheret dan menyorokkan tabung itu di dalam bilik mandi jenazah di masjid berkenaan di Kuang, Rawang dekat sini pada 11.58 malam, 8 Jan lepas.

Pendakwaan dikemukakan mengikut Seksyen 380 Kanun Keseksaan dibaca bersama Seksyen 511 Kanun Keseksan yang memperuntukkan hukuman penjara maksimum 10 tahun dan boleh dikenakan denda, lapor Bernama.

“Mengaku salah,” kata remaja lelaki itu dalam keadaan bersahaja ketika ditanya jurubahasa mahkamah sama ada dia mengaku salah atau tidak.

Sebelum menjatuhkan hukuman, Nik Mohd Fadli turut menegur tindakan tertuduh yang cuba mencuri tabung masjid kerana ia perbuatan yang salah.

“Tahu apa salah awak? Duit orang bagi untuk masyarakat dan pembangunan masjid, awak curi letak dalam bilik jenazah pula. Harap benda ini jadikan satu pengajaran dan kesedaran pada awak,” kata Nik Mohd Fadli.

Mahkamah turut memerintahkan tertuduh yang tidak bekerja itu menjalani hukuman penjara bermula dari tarikh tangkap pada 9 Januari lalu dan dipenjara lima bulan jika gagal membayar denda itu.

Terdahulu, Timbalan Pendakwa Raya Wan Nur Iman Wan Ahmad Afzal memohon hukuman setimpal mengambil kira faktor kepentingan awam supaya memberi pengajaran kepada tertuduh serta mencegah orang lain daripada melakukan perbuatan sama.

Peguam Azman Abdullah, yang mewakili Daniel memohon hukuman berbentuk pengajaran dengan alasan ini merupakan kesalahan pertama kali anak guamnya serta dia telah insaf.

“Anak guam saya memohon maaf kepada mahkamah dan pihak masjid. Alasan dia (cuba mencuri) kerana dia perlukan duit untuk membeli ubat datuknya yang menghidap penyakit kencing manis. Dia cuba meminta kepada orang tetapi mereka tidak boleh tolong.

“Anak guam saya merupakan anak sulung daripada tiga adik-beradik dan ibu bapanya telah bercerai sejak dia berusia lapan tahun. Dia tinggal bersama datuknya berusia 70-an dan kehidupan mereka bukan senang. Makan dan minum juga daripada sedekah jiran-jiran,” kata Azman yang merupakan peguam pro bono (tanpa bayaran atau sukarela).

Menurut Azman, meskipun tertuduh salah, tindakan pihak-pihak mengambil video seperti yang tersebar menerusi laman sosial adalah tidak wajar kerana telah menyebabkan tekanan kepada tertuduh dan keluarga.

Berdasarkan fakta kes, pada hari kejadian pengadu yang merupakan siak di masjid itu telah pergi ke masjid dan mendapati tabung masjid tiada. Berdasarkan rakaman kamera litar tertutup (CCTV) mendapati seorang lelaki telah merosakkan tabung masjid sebelum mengheret dan menyembunyikan tabung itu di dalam bilik mandi jenazah.

Pengadu bersama ahli jawatankuasa masjid mengesyaki lelaki itu tinggal berdekatan masjid dan apabila mereka membuat rondaan di sekitar kawasan itu, mereka ternampak seorang lelaki yang sama dengan rakaman CCTV lalu menghampirinya dan bertanya adakah dia memecah masuk dan mencuri tabung masjid berkenaan.

Lelaki itu kemudiannya mengaku bahawa dia melakukan perbuatan itu menyebabkan ahli jawatankuasa masjid menangkapnya dan menghubungi pihak polis.

Media sebelum ini melaporkan, seorang lelaki tular dalam media sosial apabila video berdurasi satu minit 25 saat memaparkan tindakan jemaah masjid memandikan lelaki itu seperti jenazah serta dia dilumurkan dengan kapur barus kerana mencuri tabung masjid.


Kemelut dalaman PKR Negeri Sembilan, Rafizi kata pemilihan calon PRN telus

Pemilihan calon PKR di Negeri Sembilan bagi Pilihan Raya Negeri (PRN) kali ini dilakukan secara telus dan mengikut proses ditetapkan parti, kata Timbalan Presidennya Rafizi Ramli.

Beliau berkata keputusan itu mengambil kira keseimbangan barisan calon dengan membuka ruang kepada golongan wanita, sesuai dengan usaha kepimpinan tertinggi PKR untuk memberi nafas baharu kepada parti, menurut laporan Bernama.

“Kita ada tiga peringkat tapisan sebelum ia diputuskan oleh Presiden PKR (Datuk Seri Anwar Ibrahim)… saya pun sebenarnya tidak tahu senarai akhir (calon yang telah disenarai pendek) itu sehingga diumumkan… kita nak kekalkan supaya ada penyertaan calon wanita lebih tinggi.

“…dulu sebelum Kerajaan Perpaduan, PKR boleh bertanding banyak kerusi, sekarang kita ada enam sahaja. Jadi enam itu kita nak pastikan satu pertiga itu wanita jadi calon di Negeri Sembilan, oleh itu, seseorang perlu mengundur diri. Keputusan itu bukan soal siapa dapat, siapa tak dapat, itu keputusan parti,” katanya kepada pemberita selepas menyampaikan ceramah Program Jelajah MADANI di pekarangan Pusat Perniagaan Taman Megaway malam tadi.

Beliau berkata demikian mengulas kenyataan penyandang kerusi Dewan Undangan Negeri (DUN) Ampangan Datuk Dr Mohamad Rafie Ab Malek yang dilaporkan mendakwa namanya tidak dicalonkan sebagai calon PKR bagi mewakili Pakatan Harapan (PH) di kerusi itu atas arahan Rafizi dan pengerusi PH negeri Datuk Seri Aminuddin Harun.

Pengarah Pilihan Raya PKR itu turut menafikan dakwaan bahawa nama Mohamad Rafie digugurkan disebabkan kelantangannya dalam mengkritik pimpinan Aminuddin sebagai Menteri Besar dengan mengambil contoh pencalonan muka baharu di negeri-negeri lain yang menghadapi PRN.

“Yang lain pun kena gugur juga… ada yang kritik kasar ke apa ada yang dikekalkan, sebab kalau tengok dalam PKR kali ini langsung tidak timbul soal faction (puak), tak ada langsung. Kita memerlukan keseimbangan penampilan sebab kalau tidak memang wanita takkan dapat tempat langsung,” katanya.

Selain Mohamad Rafie, turut digugurkan sebagai calon mewakili PH di negeri itu ialah penyandang DUN Sri Tanjung yang juga Timbalan Speaker DUN Negeri Sembilan Datuk M. Ravi, Datuk Michael Yek Diew Ching (penyandang DUN Chuah) dan Mohamad Nazaruddin Sabtu (penyandang DUN Pilah).

Nama-nama berkenaan diganti dengan muka baharu iaitu Tengku Zamrah Tengku Sulaiman yang bertanding kerusi DUN Ampangan, Dr Rajasekaran (Sri Tanjung), Yew Boon Lye (Chuah) dan Nur Zunita Begum (Pilah).

Suruhanjaya Pilihan Raya menetapkan PRN di Negeri Sembilan, Selangor, Pulau Pinang, Kelantan, Terengganu dan Kedah serta Pilihan Raya Kecil (PRK) bagi Parlimen Kuala Terengganu dilaksanakan serentak, dengan hari pengundian pada 12 Ogos manakala pengundian awal pada 8 Ogos.


RUU Larangan Bertukar Parti akan dimuktamadkan pada mesyuarat 19 Mei

Draf Rang Undang-Undang (RUU) Larangan Ahli Dewan Rakyat Bertukar Parti akan dimuktamadkan pada mesyuarat 19 Mei nanti, kata Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar.

Wan Junaidi berkata mesyuarat Jawatankuasa Khas Parlimen yang berlangsung semalam sudah hampir memuktamadkan semua keputusan peringkat dasar untuk pihak Jabatan Peguam Negara mendrafkan Rang Undang-Undang Larangan Ahli Dewan Rakyat Bertukar Parti.

“Draf yang bakal dibincangkan dalam mesyuarat pada 19 Mei nanti adalah untuk memuktamadkan draf Rang Undang-Undang Larangan Ahli Dewan Rakyat Bertukar Parti yang digubal oleh Jabatan Peguam Negara berlandaskan dasar-dasar yang diputuskan hari ini (semalam),” katanya dalam satu kenyataan di Facebook.

Jelasnya keputusan tersebut dicapai selaras dengan usul mengikut Peraturan Mesyuarat 54(2) dan Penubuhan Jawatankuasa Pilihan Khas di bawah Peraturan 81(1) Majlis Dewan Rakyat yang diluluskan pada sidang Mesyuarat Khas pada 11 April lalu.

Menurutnya, penyata itu akan dibentangkan kepada Ahli Jawatankuasa Pilihan Khas untuk mendapat persetujuan dan seterusnya akan dibentangkan serta dibahaskan dalam sidang khas Dewan Rakyat yang dicadang untuk diadakan pada Jun 2022.

“RUU ini dicadang akan dibentangkan dan dibahaskan di kedua-dua Dewan Rakyat dan Dewan Negara pada masa yang akan di tetapkan nanti,” katanya.

Jawatankuasa Pilihan Khas Parlimen itu dipengerusikan oleh Wan Junaidi dengan ahlinya terdiri daripada Datuk Seri Azalina Othman Said, Datuk Seri Mohamed Nazri Abdul Aziz, Datuk Seri Hamzah Zainudin, Datuk Seri Takiyuddin Hassan, Lukanisman Awang Sauni, Gobind Singh Deo, Mohamed Hanipa Maidin, Datuk Seri Panglima Wilfred Madius Tangau, Datuk Seri Saifuddin Nasution dan Datuk Ignatius Darell Leiking.

Untuk rekod pembentangan usul RUU tersebut sepatutnya berlangsung pada sidang khas 11 April lalu selepas gagal dibawa semasa sesi Dewan Rakyat pada Mac, bagaimanapun sekali lagi tiada RUU tersebut gagal dibentang kerajaan.


Persatuan perubatan kata bahaya buat PRU musim tengkujuh, banjir

Persatuan Perubatan Malaysia (MMA) hari ini (4 Oktober 2022) menasihatkan Kerajaan Persekutuan supaya tidak mengadakan Pilihan Raya Umum Ke-15 (PRU-15) pada musim tengkujuh akhir tahun ini, dengan risiko tinggi banjir dan penyakit di seluruh negara.

Presiden MMA Dr Muruga Raj Rajathurai memberi amaran bahawa selain bahaya kepada nyawa dan anggota badan, banjir meningkatkan risiko penyakit bawaan air dan makanan.

Penyakit itu sering dirujuk sebagai keracunan makanan, yang secara amnya disebabkan oleh makan atau minum, makanan atau minuman yang tercemar oleh bakteria, parasit atau virus.

“Bukan sahaja terdapat risiko kecederaan dan lemas, banjir juga boleh menyebabkan air dan penyakit bawaan makanan seperti demam kepialu, taun, hepatitis A, disentri, dan keracunan makanan di mana gejala termasuk cirit-birit, muntah, sakit perut, demam, atau sakit kepala.

“Terdapat juga risiko leptospirosis, jika seseorang itu terdedah kepada bakteria leptospira sp yang terdapat dalam air kencing mamalia berkaki empat seperti tikus, anjing, kucing, lembu dan sebagainya,” katanya dalam satu kenyataan hari ini, menurut MalayMail.

Terdahulu, Perdana Menteri (PM) Datuk Seri Ismail Sabri Yaakob dilaporkan berkata tiada maha-mana pihak atau parti politik boleh mempengaruhi beliau dalam membubarkan Parlimen bagi memberi laluan kepada PRU.

Ismail Sabri berkata walaupun sesiapa sahaja boleh memberikan cadangan dan pandangan mengenai perkara itu, ia tetap menjadi prerogatif PM.

“Tarikh pembubaran Parlimen tidak pernah dibincangkan secara terbuka sama ada dalam parti atau dengan pihak lain. Hanya PM mempunyai kuasa untuk mencadangkan supaya Parlimen dibubarkan, tetapi keputusannya terletak pada Yang di-Pertuan Agong,” kata Ismail Sabri.

Ini bermakna PM secara bebas boleh membuat keputusan sama ada mengadakan PRU-15 pada musim hujan lebat, banjir, perang atau bencana alam, termasuk ketika sesuatu wabak menular, tanpa perlu merujuk kepada mana-mana pihak.

Mengulas lanjut, Dr Muruga Raj berkata leptospirosis yang tidak dirawat boleh membawa kepada masalah kesihatan yang lebih teruk seperti kerosakan buah pinggang, meningitis, kegagalan hati, gangguan pernafasan, dan juga kematian.

Beliau berkata adalah amat membimbangkan jika golongan yang terdedah seperti warga emas, orang kurang upaya, dan wanita hamil memilih bagi mengharungi banjir untuk membuang undi.

Beliau juga berkata kekurangan ubat-ubatan permintaan tinggi tertentu juga mungkin menambah masalah jika pengundian diadakan ketika musim banjir.

“Kebanyakan ubat-ubatan yang terjejas pada masa ini akan diperlukan untuk merawat beberapa penyakit ini.

“Perkara terakhir yang kita mahu ialah krisis kesihatan pada masa ubat yang paling diperlukan kekurangan bekalan,” katanya.

Beliau menambah dengan keadaan kawasan banjir yang tidak menentu, kerajaan perlu meluangkan masa tambahan untuk merancang dengan betul tempat pusat mengundi diadakan.

Terdahulu pemimpin politik dari parti pemerintah, seperti Bersatu dan PAS, serta mereka dari blok pembangkang telah bersuara menentang mengadakan PRU-15 tahun ini dengan Jabatan Meteorologi meramalkan musim tengkujuh akhir tahun membawa ribut petir dan potensi banjir di seluruh negara.

Tetapi UMNO tetap mendesak PRU diadakan tahun ini dengan presidennya Datuk Seri Ahmad Zahid Hamidi menuduh musuh politiknya mempermainkan bahaya banjir.


Dr Mahathir mohon maaf langgar SOP, sedia dikenakan tindakan

Bekas Perdana Menteri Tun Dr Mahathir Mohamad memohon maaf dan bersedia dikenakan tindakan kerana melanggar prosedur operasi standard (SOP) baru-baru ini.

Kejadian itu berlaku ketika beliau menghadiri satu majlis sumbangan Aidilfitri kepada penduduk Surau Raudhatul Jannah di Kuala Teriang, Langkawi 8 Mei lalu.

Dalam satu kenyataan hari ini, Ahli Parlimen Langkawi itu berkata, beliau dimaklumkan pada acara itu, beliau telah melanggar SOP dengan tidak mengambil suhu badan apabila masuk ke dalam surau.

“Ini merupakan satu kesalahan. Perkara ini tidak harus berlaku. Saya minta maaf kerana tidak patuh SOP.

“Saya akan terima tindakan mengikut undang-undang berkaitan,” katanya.

Dr Mahathir berkata, Covid-19 adalah wabak yang serius dan penyakit ini tidak mengenali sesiapa mahupun sempadan kawasan.
“SOP harus dipatuhi tidak kira oleh sesiapa kerana ini dapat bantu bendung merebaknya penyakit ini. Kita tidak harus ambil ringan. Sekali lagi saya minta maaf kerana melanggar peraturan ini,” katanya.

Sebelum ini tular klip video yang menunjukkan bekas perdana menteri melanggar SOP ketika hadir pada satu majlis di Langkawi.

Video itu juga dikongsi oleh beberapa pemimpin UMNO termasuk bekas presidennya Datuk Seri Najib Razak yang baru-baru ini didenda RM3,000 kerana melanggar SOP tidak merekodkan kehadirannya di Restoran Nasi Ayam Hainan Chee Meng di Bukit Bintang selain tidak membuat pemeriksaan suhu badan ketika memasuki premis berkenaan pada 19 Mac lalu.


Rakyat tolak UMNO kerana dipimpin kluster mahkamah: Tun M

Tun Dr Mahathir Mohamad berpendapat rakyat akan menolak UMNO pada Pilihan Raya Umum Ke-15 (PRU15) selagi parti itu dipimpin oleh kluster mahkamah.

Pengerusi Parti Pejuang Tanah Air (Pejuang) itu berkata, UMNO kini sudah tidak kuat seperti dahulu, malah sekarang ini berpecah kepada empat kumpulan.

“Jika UMNO buat pemilihan parti sekali pun, UMNO tidak boleh diterima rakyat selagi kepimpinan lama yang terpalit dengan kluster mahkamah masih lagi menerajui parti,” katanya dalam temu bual bersama Mingguan Malaysia yang disiarkan hari ini.

Bekas Perdana Menteri Malaysia selama 22 tahun itu juga membayangkan tidak ada mana-mana parti yang akan memenangi majoriti dua pertiga kerusi pada PRU15 nanti untuk membentuk sebuah kerajaan yang stabil.

Katanya, pada masa ini terlalu banyak parti yang mahu bertanding, tetapi tidak ada satu pun parti dominan.

Setiap parti hanya akan memperoleh bilangan kerusi sedikit, justeru mana-mana parti yang memenangi kerusi terbanyak akan mendirikan sebuah kerajaan minoriti, katanya.

Dr Mahathir berkata kerajaan minoriti tidak akan kekal dan parti itu akan mula mencari ‘kawan’ untuk menubuhkan satu gabungan bagi menguatkan kerajaan yang dibentuk.

“Saya fikir PRU-15 ini tidak menyelesaikan masalah. Kita dapati banyak parti bertanding. Semua parti kecil-kecil belaka. Tidak ada dominan parti. Jadi bila tidak dominan, yang dapat terbanyak berhak untuk mendirikan kerajaan minoriti.

“Tapi kerajaan minoriti tak kekal, dia nak kena cari kawan. Bila nak jadi kawan, dia cari parti lain yang akan menang akan ditubuh satu gabungan very loose (longgar),” katanya.

Beliau mengingatkan bahawa gabungan pasca pilihan raya tidak sama dengan gabungan pra pilihan raya sebagaimana pembentukan Barisan Nasional (BN) dahulu apabila setiap parti komponen sudah berada dalam gabungan sejak awal.

Katanya, gabungan baharu selepas pilihan raya akan terdedah kepada ‘tawar-menawar’ kepada parti lain supaya menyertai gabungan itu.

“Kedudukan kerajaan tidak akan stabil, pasal mana-mana satu parti tarik diri, jatuh. Jadi itulah yang akan jadi dalam PRU-15,” katanya.


Kes strok orang muda meningkat

Tanggapan  serangan strok hanya berlaku kepada orang yang lebih berusia dan tidak perlu dibimbangi golongan muda adalah salah sama sekali, kerana berita buruk itu boleh terjadi pada sesiapa sahaja tanpa dibatasi faktor usia mahupun jantina.

Setiap tahun, lebih 50,000 kes baru berkaitan strok atau angin ahmar direkodkan di Malaysia dan ia terus meningkat dari tahun ke tahun.

Kini risiko strok terhadap golongan muda semakin meningkat dan ia agak membimbangkan. Mungkin sekitar 20 tahun lepas sering kita dengar orang yang diserang strok pada usia 40 atau 50 tahun, namun sekarang ini bukan sahaja ia boleh terjadi pada kanak-kanak malah mereka dalam golongan usia 20 hingga 30 tahun

Pun begitu, tindakan pantas mendapatkan rawatan setelah diserang angin ahmar atau strok mungkin memberi peluang kepada pesakit untuk pulih.

Serangan strok yang tidak dapat dijangka hingga lambat mendapatkan rawatan boleh menyebabkan berlaku lumpuh anggota badan secara kekal kepada pesakit.

Pakar Neurologi Pantai Hospital Penang, Dr Wong Yee Choon berkata, keadaan itu disebabkan penyempitan salur darah ke bahagian otak atau disebabkan salur darah pecah.

Kesannya, sebahagian daripada tisu otak mengalami kerosakan disebabkan kekurangan bekalan oksigen.

“Strok terjadi apabila otak kehilangan bekalan darah sama ada kerana pembuluh darah tersumbat (trombosis), pembuluh darah menyempit (stenosis) ataupun pembuluh darah pecah yang menyebabkan pendarahan dalam otak.

“Ia terbahagi kepada dua jenis iaitu strok yang disebabkan oleh salur darah ke otak tersumbat atau akibat pendarahan yang berlaku di dalam organ itu,” ujarnya.

Tambah beliau, sesiapa sahaja berisiko diserang strok tanpa mengira sama ada lelaki atau perempuan, muda ataupun tua.

Namun antara punca utama yang menyebabkan seseorang itu diserang strok disebabkan faktor tekanan darah tinggi.

Menurutnya, tekanan darah yang tinggi secara berterusan akan merosakkan saluran darah di seluruh badan tetapi kesan ini lebih pada salur darah yang halus seperti di otak dan meningkatkan risiko terjadi sumbatan pada saluran darah.Tambahnya, kolesterol yang tinggi di dalam badan juga menjadi penyumbang terbesar kepada peningkatan risiko serangan strok.

“Kolesterol ini akan terkumpul di dinding saluran darah yang lama kelamaan akan menyebabkan saluran menjadi sempit seterusnya tersumbat.

“Selain itu, tabiat merokok juga antara salah satu daripada amalan gaya hidup tidak sihat yang menjadi punca utama strok kerana ia boleh menyebabkan salur darah tersekat seterusnya merosakkan fungsinya,”katanya.

Mengulas lanjut mengenai penyakit yang menjadi pembunuh ketiga rakyat Malaysia selepas serangan jantung dan pneumonia, Dr Wong berkata, mereka yang berisiko perlu mengetahui antara tanda dan gejala yang akan berlaku ketika diserang strok.

Antara tanda-tanda yang boleh dikesan seperti lemah dan kebas pada sebelah anggota badan,muka, lengan serta kaki; susah untuk bertutur atau sebutan tidak jelas, penglihatan terganggu atau kabur dan sakit kepala yang teruk.

Jelasnya, gejala berkenaan akan terjadi dengan mendadak dan bertambah teruk.

“Strok adalah satu kecemasan dan setiap minit sangat berharga buat pesakit.Jadi sebolehnya tindakan pantas perlu dilakukan untuk membawa pesakit berkenaan ke hospital berdekatan.

“Apabila tiba di hospital, doktor akan menggunakan teknik imbasan imej otak, sama ada Computed Tomography (CT) atau Magnetic Resonance Imaging (MRI) bagi menentukan jenis strok yang dialami oleh pesakit,”katanya.

Dr Wong berkata, dengan mendapatkan rawatan yang cepat dan mengikuti proses rehabilitasi, pesakit strok boleh pulih sepenuhnya seperti sedia kala.


MMA gesa siasat syarikat swasta jual vaksin tanpa kebenaran

Majlis Perubatan Malaysia digesa menyiasat berhubung dakwaan vaksin Covid-19 yang dijual syarikat swasta bukan penjagaan kesihatan kepada kumpulan persendirian tanpa kebenaran.

Gesaan Persatuan Perubatan Malaysia (MMA) itu dibuat memandangkan tindakan tersebut jika terbukti wujud, ia menyalahi peraturan kerana hanya kerajaan sahaja diiktiraf sebagai adalah pengimport dan pengedar rasmi vaksin.

“MMA diberitahu bahawa vaksin dijual oleh sebuah syarikat swasta bukan penjagaan kesihatan kepada kumpulan persendirian pada harga sekitar RM400 (dua dos) seorang dengan fasiliti penjagaan kesihatan swasta terlibat menjalankan vaksinasi.

“MMA mengambil serius perkara ini kerana pada masa ini kerajaan adalah pengimport dan pengedar rasmi vaksin yang diluluskan oleh Bahagian Regulatori Farmasi Negara (NPRA),” katanya Presiden MMA Prof Datuk Dr Subramaniam Muniandy dalam kenyataan hari ini.

Dr Subramaniam berkata semua vaksin yang ada di negara ini adalah percuma kepada orang awam dan disediakan secara eksklusif menerusi Program Imunisasi COVID-19 Kebangsaan (PICK).

Pada Februari lepas, Ketua Pengarah Kesihatan Tan Sri Dr Noor Hisham Abdullah berkata kerajaan tidak berhasrat untuk mengkomersialkan vaksin COVID-19 di negara ini dengan membenarkan syarikat swasta menjualnya.

Beliau berkata tiada syarikat yang dilesenkan untuk menjual vaksin dan Kementerian Kesihatan (KKM) yang akan membekal vaksin ke seluruh hospital termasuk hospital swasta, yang akan diberi secara percuma kepada orang ramai.


PAS kekal guna logo PN, Hadi tak tolak PRU perlu disegerakan

PAS kekal dengan pendirian menggunakan lambang Perikatan Nasional (PN) dalam pilihan raya umum ke-15 (PRU-15) nanti.

Presidennya, Tan Sri Abdul Hadi Awang berkata walaupun terdapat cadangan agar PAS kembali menggunakan lambang asal mereka, ia hanya pandangan peribadi kerana setakat ini parti masih dengan ketetapan untuk kekal menggunakan lambang PN.

“Cadangan supaya parti itu menggunaan simbol sendiri merupakan pandangan peribadi bukan parti,” katanya dipetik laporan media.

Hadi ditemui selepas kuliah pagi di Masjid Rusila hari ini.

Berhubung isu PRU-15, Hadi tidak menolak ia perlu disegerakan sekiranya keadaan memerlukan apabila kerajaan tidak lagi stabil tetapi ia bergantung kepada situasi politik negara.

Bagaimanapun, menurutnya, semua pihak perlu membuat persediaan rapi bagi memastikan kelancaran perjalanan pilihan raya tersebut.

Katanya, PRU tidak perlu diadakan segera sekiranya tidak mempunyai sebarang persediaan.

“Memanglah pada dasarnya, kita (PAS) bersetuju PRU diadakan sehingga habis penggal.

“Tapi kalau dalam keadaan yang memerlukan untuk membina kekuatan dalam kerajaan perlu disegarakan PRU itu. Tengok keadaan,” katanya lagi.

Sebelum ini, Hadi juga dilaporkan berkata PAS berpendirian tiada keperluan untuk mendesak kerajaan membubarkan Parlimen bagi membolehkan PRU-15 diadakan.

PRU-15 perlu diadakan selewat- lewatnya pada pertengahan September 2023 iaitu dalam tempoh 60 hari selepas penggal Parlimen kini terbubar secara automatik pada 16 Julai 2023.


‘Zaman Warisan sudah berlalu’

Zaman Parti Warisan Sabah (Warisan) telah berlalu, kerana rakyat sudah hilang kepercayaan kepada parti yang dipimpin oleh bekas Ketua Menteri, Datuk Seri Mohd Shafie Apdal, kata Datuk Nizam Abu Bakar Titingan.

Ketua Penerangan Parti Gagasan Rakyat Sabah (Gagasan Rakyat) berhujah bahawa populariti Warisan semakin susut kerana ramai yang menolak parti itu sejak akhir-akhir ini.

“Malah, di kawasan Parlimen Semporna (diwakili Shafie) sendiri pun, berpuluh-puluh ahli dan pemimpin dari pelbagai cawangan Warisan telah mengumumkan mereka keluar untuk menyertai komponen Gabungan Rakyat Sabah (GRS),” katanya semalam.

Nizam yang juga Menteri Muda di Jabatan Ketua Menteri mendakwa penafian Shafie mengenai ribuan pemimpin dan ahli yang dikatakan meninggalkan 69 cawangan Warisan di bahagian Semporna, adalah satu cara untuk menutup kelemahan dirinya.

Beliau yang juga Ahli Dewan Undangan Negeri Apas itu juga mendakwa ramai lagi ahli dari pelbagai cawangan Warisan bercadang untuk memberi sokongan kepada Gagasan Rakyat.

Gagasan Rakyat merupakan parti utama GRS, antara lima parti yang turut dianggotai Parti Bersatu Sabah (PBS), Sabah STAR, Parti Maju Sabah (SAPP) dan Pertubuhan Kebangsaan Sabah Bersatu (Usno).

Shafie pada Ahad (19 Mac) berkata Warisan sedang menilai rakan kongsi yang sesuai untuk bekerjasama dalam pilihan raya akan datang, terutamanya Pilihan Raya Negeri.

Sambil berkata parti itu tidak akan menghadapi pilihan raya Sabah sendirian, Ahli Parlimen Semporna itu berkata mereka sedang mempertimbangkan kerjasama dengan beberapa parti, termasuk UMNO, tetapi parti itu belum memutuskan perkara berkenaan.


Dakwaan Presiden MCA harga tiket penerbangan tak betul: Menteri DAP

Menteri Pengangkutan kerajaan Pakatan Harapan-Barisan Nasional (PH-BN) daripada DAP, Anthony Loke menjelaskan dakwaan Presiden MCA, Datuk Seri Wee Ka Siong mengenai harga tiket penerbangan Kuala Lumpur-Tawau, adalah tidak betul.

Menurut Setiausaha Agung DAP itu berkata beliau telah menghubungi Malaysia Airline untuk mendapatkan maklumat mengenai harga tiket penerbangan seperti didakwa Ka Siong yang juga bekas Menteri Pengangkutan.

“Saya merujuk kepada kenyataan dalam Facebook YB Datuk Seri Dr. Wee Ka Siong yang mendakwa kononnya harga tiket kelas ekonomi untuk penerbangan Kuala Lumpur ke Tawau pada 20 April ini mencecah RM3,138!

“Saya telah menghubungi Group CEO Malaysia Airlines (MAB), Captain Izham dan mengesahkan semua tiket kelas ekonomi untuk penerbangan KL-Tawau pada hari tersebut telah habis dijual dan tiket yang tinggal hanyalah kelas perniagaan.

“Beliau juga mengesahkan harga tiket tersebut bukan untuk kelas ekonomi tetapi ialah kelas perniagaan dan harga tiket tersebut ialah RM2,863.40 dan bukannya RM3,138,” kata Anthony Loke hari ini (16 April 2023).

Terdahulu, Ka Siong mempertikai harga tiket penerbangan menjelang perayaan Aidilfitri, terutama dari ibu negara ke Sabah, yang disifatkan terlalu mahal dan mengecewakan orang ramai.

Beliau mendakwa, hasil semakan tiket sehala dari Kuala Lumpur ke Tawau untuk kelas ekonomi bagi penerbangan pada 20 April ini, menjangkau sehingga RM3,138.

“Macam mana keluarga B40 dan M40 khususnya warga Tawau di perantauan nak beraya tahun ni? Pada masa ini, bukan waktu berlakunya pandemik Covid-19.

“Sektor penerbangan beransur pulih, kebanyakan pesawat tidak lagi didaratkan (grounded) seperti waktu pandemik. Tambang terlalu tinggi membebankan rakyat jelata,” kata Ka Siong.

Mengulas lanjut, Anthony Loke berkata fakta yang diketengahkan Ka Siong perlu diperbetulkan.

“Sebagai mantan Menteri Pengangkutan, saya yakin YB Wee faham perbezaan antara tiket Kelas Perniagaan dan Kelas Ekonomi,” katanya.


Selayaknya istilah ‘jadong’ diberikan penganalisis ekonomi kepada Najib

Memang tepat apabila seorang penganalisis ekonomi menggunakan istilah ‘jadong’ terhadap Datuk Seri Najib Razak, ketika mengulas kempen pengeluaran one-off RM10,000 i-Citra Kumpulan Wang Simpanan Pekerja (KWSP) oleh bekas Perdana Menteri itu.

Ini ternyata apabila Ahli Parlimen Pekan yang dijatuhi hukuman penjara 12 tahun dan denda RM210 juta atas kesalahan menyeleweng RM42 juta dana SRC International Sdn Bhd (SRC) itu, terus menerus berkempen menggesa kerajaan supaya meluluskan pengeluaran berkenaan.

Menggunakan pendekatan yang kini dilihat lebih lembut terhadap kerajaan pimpinan Naib Presiden UMNO Datuk Seri Ismail Sabri Yaakob, Najib mahukan kerajaan memberi pilihan kepada pencarum sama ada mahu mengeluarkan wang mereka atau tidak.

“… itupun wang mereka sendiri – bukan wang kerajaan,” kata Najib yang disifatkan oleh mentornya Tun Dr Mahathir Mohamad sebagai banduan, tetapi bebas bergerak ke mana sahaja disukai, termasuk ke Singapura.

“Jadi, kita saran pengeluaran kali terakhir. One final time. Bukan banyak pun. Cuma naikkan i-Citra dari RM5k ke RM10k.”

Semalam, portal berita Malaysianow melaporkan penganalisis ekonomi Muhammed Abdul Khalid memetik perkataan ‘jadong’ – ungkapan pemikir Syed Hussein Alatas yang bermaksud jahat, bodoh dan sombong – ketika mengulas kempen Najib berhubung pengeluaran one-off itu.

Desakan dan kempen pengeluaran one-off RM10,000 skim i-Citra KWSP, khususnya oleh UMNO, menerima kecaman daripada ahli ekonomi, yang menganggap pencarum terpaksa bekerja lebih lama daripada tempoh persaraan.

Penganalisis dan ahli ekonomi mengecam kempen dan desakan pengeluaran itu susulan amaran KWSP bahawa rata-rata pencarum tidak mempunyai simpanan yang cukup bagi menghadapi usia tua.

Malah, Menteri Kewangan Tengku Datuk Seri Zafrul Abdul Aziz baru-baru ini menyatakan pengeluaran KWSP bukanlah jalan penyelesaian kepada masalah yang dihadapi rakyat, kerana ia bakal membebankan generasi masa depan.

Muhammed dilaporkan berkata situasi tersebut sudahpun dijangka memandangkan sebelum ini sudah ada pakar-pakar ekonomi yang memberikan amaran untuk tidak mengeluarkan wang KWSP bagi menangani kesan Covid-19.

“Jangan benarkan pengeluaran duit simpanan hari tua milik rakyat untuk membantu mereka yang terkesan dengan krisis. Ini bukan penyelesaian. Ini menambahkan masalah di masa hadapan,” katanya sambil menggelar gesaan Najib itu sebagai “jadong”.

Sebelum ini, Perdana Menteri berkata kerajaan tidak berhasrat meluluskan pengeluaran wang KWSP berjumlah RM10,000 biarpun ada permintaan agar ia dipertimbangkan bagi tujuan meringankan beban mangsa banjir yang terjejas.

Beliau berkata kerajaan juga tidak berhasrat meluluskan pengeluaran i-Citra bagi kali kedua setelah skim berkenaan berakhir bulan ini.

Perdana Menteri berkata keputusan itu dibuat kerana kerajaan telah memperuntukkan dana serta bantuan yang mencukupi kepada mangsa banjir yang terjejas di seluruh negara ketika ini.

Menurutnya, kerajaan bimbang dengan jumlah baki simpanan dalam akaun pencarum KWSP susulan dua kali pengeluaran menerusi i-Sinar dan i-Citra, akan ada yang berisiko menjadi miskin tegar selepas bersara.

Sikap keras kepala Najib yang menganggap hanya tindakan ketika beliau menjadi Perdana Menteri dahulu adalah betul, kini dilihat merendah-rendahkan kepemimpinan negara pada mata dunia.

Najib yang mengulas lanjut isu i-Citra itu semalam juga mencadangkan kerajaan Ismail Sabri mengambil beberapa langkah sebagaimana yang pernah beliau lakukan dahulu ketika menjadi Perdana Menteri.

“Selain cara-cara yang pernah saya sarankan pada masa dahulu seperti menaikkan semula kadar caruman majikan, struktur semula kadar dividen mengikut multi-tier dan memberi projek-projek lumayan pada KWSP sebagaimana kerajaan BN masa saya PM berbuat dengan syarikat lebuhraya PLUS, Kwasa Damansara dan Battersea UK, kita juga pernah berjaya menaikkan kadar bayaran BR1M dari sifar ke RM500 ke RM1,200 dan akhirnya janji RM2,000 dalam tempoh 6 tahun.

“Jadi, tidak mustahil pada masa depan sekiranya kita beri bayaran one-off special BR1M sebanyak RM2,500 setiap keluarga jika dibayar sebagai tunai ataupun RM5,000 jika keluarga tersebut bersetuju dimasukkan dalam akaun KWSP dan bukan secara tunai?,” kata Najib.


KPDNHEP serbu dua premis jual minyak masak dalam talian

Kementerian Perdagangan Dalam Negeri dan Hal Ehwal Pengguna (KPDNHEP) menyerbu dua premis di Petaling Jaya dan Puchong, Selangor pada 1 Julai lepas kerana disyaki melakukan kesalahan di bawah Akta Kawalan Bekalan 1961 dengan menjalankan aktiviti penjualan minyak masak secara dalam talian melalui platform e-dagang terkenal.

Pengarah Penguatkuasa KPDNHEP Azman Adam berkata serbuan di Petaling Jaya melibatkan sebuah kediaman yang disewa manakala di Puchong adalah rumah kedai yang kedua-duanya dijadikan stor penyimpanan dan pembungkusan barang-barang runcit untuk dijual secara dalam talian, menurut laporan Bernama.

Beliau berkata serbuan terhadap premis di Petaling Jaya itu antaranya menemukan 255 kg minyak masak peket 1 kg bersubsidi dan barang runcit lain yang disimpan di dalam premis terbabit sebelum dijual secara dalam talian yang berdasarkan maklumat, ia dijual pada harga RM2.50/kg.

“Hasil pemeriksaan lanjut hanya barang kawalan minyak masak peket 1 kg sahaja ditemukan, dan premis gagal mengemukakan sebarang dokumen kebenaran di bawah Akta Kawalan Bekalan 1961 daripada Pengawal Bekalan untuk berurus niaga dengan barang kawalan berjadual itu,” katanya dalam kenyataan hari ini.

Beliau berkata premis terbabit diambil tindakan kerana disyaki melakukan kesalahan di bawah Seksyen 16 Akta Kawalan Bekalan 1961 iaitu menjual barang kawalan tanpa lesen dan Subperaturan 3(1) Peraturan-Peraturan Kawalan Bekalan 1974, iaitu mana-mana orang tidak boleh berurusan secara borong dan runcit apa-apa barang berjadual tanpa lesen yang dikeluarkan di bawah Peraturan 4 akta yang sama.

Beliau berkata selain minyak masak, beberapa dokumen perniagaan lain disita untuk siasatan lanjut, dengan nilai keseluruhan rampasan dianggarkan RM637.50 manakala seorang lelaki warga tempatan yang mengaku sebagai pembantu dan pekerja premis terbabit telah direkodkan keterangan bagi membantu siasatan.

Dalam pemeriksaan ke atas premis di Puchong pula, beliau berkata pasukan serbuan menjumpai sejumlah minyak masak kemasan botol 1 kg, 2 kg dan 3 kg di dalam premis terbabit.

“Hasil pemeriksaan lanjut, pihak premis telah mengemukakan lesen runcit di bawah Akta Kawalan Bekalan 1961 yang masih sah tempohnya, namun alamat didaftarkan dalam lesen itu berbeza daripada alamat premis yang menyimpan barang-barang kawalan terbabit,” katanya.

Azman berkata seorang wanita tempatan yang mengaku sebagai penyelia premis berkenaan telah direkodkan keterangan bagi membantu siasatan kerana disyaki melakukan kesalahan di bawah Sekyen 20(1) Akta Kawalan Bekalan 1961 iaitu menyimpan apa-apa barang yang dikawal selain daripada premis yang dilesenkan.

Menurutnya, sejumlah 27 unit minyak masak kemasan botol 1 kg, 2 kg dan 3 kg disita bersama beberapa dokumen perniagaan lain untuk siasatan lanjut dengan nilai keseluruhan rampasan dianggarkan RM858.

Azman berkata kertas siasatan telah dibuka dan siasatan lanjut terhadap kedua-dua kes berkenaan akan dilakukan di bawah Akta Kawalan Bekalan 1961 bagi mengenal pasti rantaian pengedaran minyak masak terbabit termasuk maklumat dari mana bekalan minyak masak tersebut diperoleh.

Jika sabit kesalahan boleh didenda tidak lebih RM1 juta bagi orang perseorangan atau penjara tidak melebihi tiga tahun atau kedua-duanya sekali, manakala bagi syarikat boleh didenda tidak melebihi RM3 juta.

Azman berkata syarikat juga boleh disiasat di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001) (Akta 613).

Ia melibatkan kesalahan pengubahan wang haram bagi tujuan mengesan, membeku, menyita serta ke peringkat perlucutanhak ke atas apa-apa hasil pendapatan atau harta yang dijana daripada aktiviti haram penyelewengan barang kawalan bersubsidi terutamanya berkaitan minyak masak.

“KPDNHEP ingin memberi amaran keras kepada semua peniaga yang berurusan dengan barang kawalan dan bersubsidi terutamanya minyak masak agar sentiasa mematuhi perundangan yang telah dikuatkuasakan,” katanya serta menegaskan kementerian tidak akan berkompromi dengan pihak yang terlibat dalam penyelewengan barang kawalan tersebut.

Pada 30 Jun lepas, Menteri Komunikasi dan Multimedia Tan Sri Annuar Musa berkata Pasukan Khas Jihad Tangani Inflasi yang dipengerusikannya mengesan tindakan penjual dalam talian membuat jualan semula terhadap minyak masak bersubsidi satu kilogram pada harga RM27 untuk lima peket sedangkan di pasaran hanya RM12.50 bagi kuantiti yang sama.

Annuar telah mengarahkan Suruhanjaya Komunikasi dan Multimedia Malaysia (MCMC) untuk mengambil tindakan di bawah undang-undang sedia ada, manakala KPDNHEP akan membuat tindakan susulan bagi memastikan tindakan tegas diambil bagi sesiapa sahaja yang melanggar akta sedia ada.


Kemuncak gelombang kedua di Indonesia bermula, 125,396 positif minggu ini

Pasukan Petugas Khas Menangani Covid-19 Indonesia hari ini mengumumkan negara itu telah memasuki kemuncak gelombang kedua pandemik Covid-19 dengan lebih 120,000 kes positif dalam tempoh seminggu.

Jurucakap pasukan itu Wiku Adisasmito berkata puncak gelombang pertama berlaku pada Januari lalu apabila merekodkan 89,902 kes positif dalam tempoh seminggu.

“Namun pada minggu ini sahaja, kes positif yang dicatatkan adalah jauh lebih tinggi iaitu sebanyak 125,396 kes,” katanya.

Hari ini sahaja negara itu merekodkan kes harian tertinggi dengan 21,807 jangkitan baharu dalam tempoh 24 jam, dan 467 kematian menjadikan jumlah pesakit yang meninggal dunia kepada 58,491 orang.

Secara keseluruhannya Indonesia merekodkan 2,178,272 kes positif sejak kes pertama dikesan Mac tahun lalu – tertinggi di Asia Tenggara.

Minggu lalu negara keempat paling ramai penduduk di dunia itu merekodkan jangkitan harian tertinggi dengan 21,345 kes baharu.

Ini menunjukkan gelombang kedua lonjakan Covid-19 di Indonesia sedang berlaku, kata Wiku hari ini.

Pasukan petugas memaklumkan bahawa gelombang pertama memuncak dalam tempoh 13 minggu dengan kenaikan 283 peratus kes positif dari arah aliran terendah.

Sementara itu, pada gelombang kedua ini, lonjakan daripada trend terendah mencecah 381 peratus atau hampir lima kali ganda dalam masa enam minggu.

“Lonjakan kes mula berlaku seminggu selepas cuti sambutan Aidilfitri, Mei lalu. Pada awalnya, kenaikan itu dianggap normal dan tidak terlalu ketara.

“Tetapi masuk minggu keempat setelah percutian, kenaikan melonjak tajam dan berterusan selama tiga minggu hingga mencapai puncak kedua minggu lalu,” kata Wiku.

Katanya, lonjakan kes baharu yang berlaku sekarang juga disebabkan oleh munculnya varian baharu dan diburukkan lagi oleh pergerakan masyarakat yang tinggi.

“Keadaan ini menyebabkan kesan percutian berlangsung hingga minggu keenam dan kemungkinan akan kekal hingga minggu kelapan,” katanya.

Pasukan itu juga melaporkan tiga wilayah iaitu Jakarta, Jawa Barat, dan Jawa Tengah, diikuti oleh Jawa Timur, menyumbang kepada peningkatan kes pada gelombang pertama dan kedua.

Sementara itu, Kementerian Penyelaras Pembangunan Kemanusiaan dan Budaya memaklumkan jumlah jangkitan Covid-19 di kalangan kanak-kanak semakin meningkat di seluruh republik itu.

“Jumlah kes Covid-19 di kalangan kanak-kanak di Jawa Barat memang tertinggi iaitu sebanyak 45,450, diikuti oleh Riau dengan 9,224 kes, Jawa Tengah (6,654 kes), Sumatera Barat (6.037 kes), dan Kalimantan Timur (5,774 kes).

Jawa Barat turut merekodkan kematian tertinggi di kalangan kanak-kanak dengan 61 kes, sementara di wilayah lain di bawah 50 kes, kata kementerian itu. – Agensi


PH ‘disusupi’ ejen Mossad Israel kah? Tanya Khaled Nordin

Naib Presiden UMNO Datuk Seri Mohamed Khaled Nordin hari ini (Rabu, 19 Oktober 2022) terkesan dengan khabar angin yang mengaitkan PKR dengan cubaan penculikan didakwa diarahkan Mossad, sambil mempersoalkan sama ada agensi perisikan rejim Zionis Israel itu telah ‘menyusup’ ke dalam parti gabungan Perikatan Harapan (PH).

Khaled menciap dalam Twitternya berkenaan apa yang berlaku pada tengah hari walaupun pihak berkuasa masih belum memastikan penglibatan Mossad.

Ketua Polis Kuala Lumpur Datuk Azmi Abu Kassim, sebelum ini memberitahu media bahawa polis masih menyiasat, dan mempersoalkan kebenaran dakwaan oleh akhbar New Straits Times yang pertama kali melaporkan kejadian itu.

“Kita mesti tahu perkara sebenar. Adakah ini sesuatu yang berleluasa di negara kita, adakah Mossad telah menyusup masuk ke dalam Pakatan? ciap Khaled, memetik laporan MalayMail.

Ciapan itu menyusul satu lagi twit yang memuatkan gambar orang yang didakwa menjalankan “rangkaian pengintip Israel” di negara ini yang dikongsi oleh penyokong pro-UMNO dan Barisan Nasional (BN).

Gambar-gambar seorang wanita yang dikatakan penyokong atau ahli PKR dan suaminya, tersebar hanya beberapa jam selepas berita mengenai operasi penculikan yang gagal itu muncul.

Ketua Penerangan PKR Fahmi Fadzil, bagaimanapun menafikan sekeras-kerasnya individu dalam gambar itu adalah ahli partinya.

Menurut Fahmi dakwaan tular di media sosial mengaitkan pasangan suami isteri itu dengan PKR adalah tidak benar.

Tegasnya, tindakan kedua-dua individu itu memuat naik gambar bersama bendera PKR di media sosial adalah pilihan dan kebebasan individu untuk menyokong mana-mana parti politik namun tiada kaitan dengan PKR.

Jumaat lalu, 11 individu, termasuk seorang wanita, didakwa di Mahkamah Majistret Kuala Lumpur atas tuduhan menculik seorang warga Palestin, Omar Z M Albelbaisy, dalam apa yang kelihatan sebagai operasi yang gagal sebelum tumpas, sekali gus membawa kepada penahanan mereka.

NST, akhbar yang pertama kali melaporkan tentang penculikan itu, mendakwa 11 individu terbabit adalah operatif yang direkrut dan dilatih oleh Mossad. Warga Palestin dan rakannya dilaporkan menjadi sasaran kerana hubungan mereka dengan Hamas, parti yang kini mentadbir Semenanjung Gaza, Palestin.

Kerajaan Israel telah melabelkan Hamas sebagai kumpulan pengganas, satu tuduhan yang dicabar oleh berpuluh-puluh negara lain.

Misi penculikan itu kononnya bertujuan mendapatkan maklumat mengenai perisian yang digunakan untuk menggodam telefon bimbit, lapor akhbar itu.

Malaysia, negara majoriti Islam, tidak mempunyai hubungan diplomatik dengan Israel. Berita mengenai kejadian itu, yang dilaporkan berlaku pada 28 September, muncul hanya dua hari sebelum Suruhanjaya Pilihan Raya dijadual mengumumkan tarikh berkempen dan pengundian bagi Pilihan Raya Umum Ke-15.


Mampukah Warisan cabar PKR sebagai parti pelbagai kaum di Semenanjung?

Desas-desus hasrat Warisan untuk melebarkan sayapnya ke Semenanjung pastinya menggugat PKR yang dipimpin Ketua Pembangkang, Datuk Seri Anwar Ibrahim memandangkan kedua-duanya berkongsi ideologi sama yang bercirikan pelbagai kaum.

Parti berasal dari Sabah yang dipimpin mantan Ketua Menteri, Datuk Seri Shafie Apdal tersebut walaupun baharu bertapak sudah mempunyai pengaruh yang kuat, memenangi lapan kerusi buat kali pertama masuk dalam pilihan raya umum (PRU) lalu adalah satu pencapaian yang dilihat baik.

Sumber dalaman Warisan memberitahu rancangan untuk menembus pasaran politik di Semenanjung sememangnya sudah dirangka bagaimanapun penularan pandemik Covid-19 menyebabkan hasrat tersebut terpaksa ditangguhkan sementara dan keutamaan diberikan ke arah usaha membantu rakyat terjejas buat masa ini.

Menurut sumber, langkah PKR yang mahu menjalinkan kerjasama dengan UMNO membuka peluang cerah kepada mereka untuk menarik sokongan rakyat kepada Warisan memandangkan defisit keyakinan terhadap Anwar juga semakin lebar jurangnya selepas tersebar perbualan klip audio dengan Presiden UMNO, Datuk Seri Ahmad Zahid Hamidi.

“Kerjasama PKR-UMNO semakin menjadi kenyataan dan tidak dinafikan ia memberi keyakinan kepada Warisan untuk mencuri sokongan masyarakat pelbagai kaum di Semenanjung yang sudah menyampah dengan karenah Anwar.

“Apabila sebuah parti yang kononnnya memperjuangkan prinsip keadilan dan menentang rasuah sanggup bekerjasama dengan UMNO, ia bererti parti tersebut sebenarnya sudah hilang nilai dan pedoman apabila sanggup mengadaikan segalanya demi jawatan dan kuasa,” kata sumber pemimpin Warisan itu kepada Agenda Daily.

Daripada maklum balas yang diterima daripada orang ramai di Semenanjung, sumber memberitahu sentimen sokongan rakyat terhadap Anwar juga sudah semakin terhakis dan melihat cita-citanya untuk menjadi Perdana Menteri berkemungkinan sekadar angan-angan kosong sahaja.

“Jika Anwar mengatakan beliau calon Perdana Menteri, tapi sebenarnya adakah rakyat menerimanya? Jika Datuk Seri Najib Razak pun lebih popular daripada Anwar, lebih popular daripada Zahid Hamidi, sokongan rakyat apa yang beliau katakan?

“Anwar tidak lagi relevan apabila rakyat pun sudah tidak menyokongnya lagi,” kata sumber.

Bagaimanapun, penganalisis politik meramalkan tidak mudah untuk Warisan mendapat sokongan sama rakyat di Semenanjung seperti di Sabah dan parti tersebut perlu menyakinkan rakyat mereka adalah parti alternatif yang lebih baik berbanding PKR yang sudah bertapak lebih 20 tahun.

Penganalisis politik daripada Universiti Kebangsaan Malaysia (UKM) Prof Madya Dr Salawati Mat Basir berkata, ini atas alasan orang-orang Semenanjung masih bersifat skeptikal dengan parti-parti dari Sabah.

“Malah parti Warisan pun ada masalah kepimpinan, dalam situasi hari ini, sukar untuk mereka diterima di Semenanjung. Parti-parti politik di Semenanjung pada ketika ini juga sudah cukup kuat persaingannya.

“Rakyat di sini tidak berminat dengan parti Warisan bukan sahaja kerana masih skeptikal tapi Shafie Apdal pun tak bertanggungjawab macam mana mahu di terima?, namun bolehlah cuba tapi susah,” katanya kepada Agenda Daily.

Dalam pada itu, seorang lagi penganalisis, Prof Madya Dr Awang Azman Awang Pawi berkata Warisan perlu terlebih dahulu membuat sifat kenegerian untuk dilihat neutral jika mahu diterima di Semenanjung.

“Parti warisan ialah parti bersifat kenegerian dan keetnikan bercirikan politik etnik Sabah,” kata Penganalisis politik Universiti Malaya (UM) itu.

Malah, PKR juga katanya, dikenali sebagai parti nasional manakala Warisan dilihat sebagai parti yang masih tebal dengan semangat kenegerian Sabah.

“Dari segi keahlian PKR sudah mencecah lebih 1 juta keahlian khususnya di Semenanjung sedangkan keahlian Warisan masih kecil dan terhad di Sabah sahaja.

“Maka sukar bagi Warisan untuk menyaingi parti PKR dan perlu ada strategi lain untuk bertapak di Semenanjung seperti mengadakan kerjasama dengan parti yang belum didaftarkan seperti MUDA dan Pejuang untuk mula bertapak di Semenanjung,” katanya.

Penganalisis politik Universiti Sains Malaysia (USM), Prof Dr Sivamurugan Pandian pula berkata mungkin rakyat Sabah dan Sarawak akan menyokong Warisan di Semenanjung namun mereka perlu bekerjasama dengan parti lain seperti Pejuang yang dipimpin bekas Perdana Menteri, Tun Dr Mahathir Mohamad.

“Sukar saya rasa buat permulaan kecuali mereka boleh mendapatkan sokongan orang Sabah dan Sarawak yang bekerja di Semenanjung,”

“Barangkali Pejuang boleh bekerja sama namun selepas kejatuhan Pakatan Harapan (PH), pentas politik menjadi terbuka dan personaliti Dr Mahathir barangkali boleh mempengaruhi penyokong tegar beliau tetapi sejauhmanakah pengundi lain boleh diyakinkan… Itu akan menjadi cabaran,” katanya lagi.


Hujan, ribut petir di beberapa negeri sehingga Rabu: Lapor MetMalaysia

Satu sistem cuaca tekanan rendah di barat Filipina dijangka bergerak menuju ke timur Vietnam dalam tempoh 10 hingga 13 Julai yang berpotensi membawa angin baratan yang kuat dan boleh menyebabkan kejadian garis badai.

Jabatan Meteorologi Malaysia (MetMalaysia) dalam kenyataan hari ini memaklumkan keadaan itu boleh mengakibatkan hujan lebat berserta ribut petir dan angin kencang di utara Sarawak (Bintulu, Miri dan Limbang), barat Sabah dan Labuan hingga 12 Julai dan negeri-negeri utara Semenanjung mulai esok (11 Julai) hingga 13 Julai.

Menurut kenyataan itu, sistem cuaca tekanan rendah berkenaan dikesan berdasarkan analisis model Model Penyelidikan dan Ramalan Cuaca MetMalaysia (MET-WRF), Pusat Ramalan Cuaca Julat-Sederhana Eropah (ECMRWF) dan Sistem Ramalan Global (GFS).

“Amaran angin kencang dan laut bergelora (kategori kedua dan ketiga) juga telah dikeluarkan di Laut China Selatan, Phuket dan Selat Melaka Utara berkuat kuasa hingga 15 Julai,” menurut kenyataan itu.

Sehubungan itu, MetMalaysia menasihatkan orang awam supaya sentiasa merujuk laman web www.met.gov.my dan semua media sosial agensi itu serta memuat turun aplikasi myCuaca bagi maklumat terkini dan sahih. – Bernama


Senario dihadapi Ismail Sabri sama dengan Muhyiddin, bezanya cuma..

Jika sebelum ini Tan Sri Muhyiddin Yassin dijatuhkan angkara Presiden UMNO, Datuk Seri Ahmad Zahid Hamidi yang bekerjasama dengan gerombolan cikgunya di blok pembangkang, kini nampaknya Datuk Seri Ismail Sabri Yaakob juga berdepan situasi sama.

Senario dihadapi Perdana Menteri kesembilan dengan kelapan hampir sama, cuma yang membezakan skrip jalan cerita yang sedikit berubah memandangkan Ismail Sabri datang daripada UMNO dan berdepan desakan partinya sendiri.

Bagaimanapun, keadaan dihadapi Ismail Sabri agak ralat kerana yang mendesak setiap hari agar Parlimen dibubarkan datang daripada UMNO dan bukannya pembangkang atau daripada parti komponen dalam kerajaan.

Tetapi ketika semasa pentadbiran Perikatan Nasional (PN), Muhyiddin bukan sahaja terpaksa berdepan serangan daripada Zahid dan gerombolan Ahli Parlimen pengikutnya yang menarik sokongan, malah Ahli
Parlimen pembangkang diketuai Datuk Seri Anwar Ibrahim juga turut serta
satu kem dengan Zahid waktu tersebut.

Krisis politik waktu itu tercetus semasa penularan Covid-19 masih lagi mengganas dan berisiko tinggi sekiranya Parlimen dibubarkan kerana sudah pasti nyawa rakyat lebih banyak yang terkorban angkara kerakusan kuasa pemimpin UMNO dan pembangkang waktu tersebut.

Susulan itu, Muhyiddin mengambil langkah terhormat dengan meletak jawatan walhal boleh sahaja menasihati Yang di-Pertuan Agong untuk membubarkan Parlimen bagi memberi laluan pilihan raya umum diadakan tanpa menghiraukan nasib rakyat yang susah dan sedang berdepan bahaya Covid-19.

Langkah terhormat Muhyiddin dengan berundur diri tersebut dibuat demi mengelakkan rakyat terjebak ke kancah politik yang berpanjangan dan hanya akan merugikan negara kerana akan menyebbakan keadaan ekonomi semakin lebih buruk.

Ia tidak memerlukan masa yang lama untuk Muhyiddin membuat keputusan berundur daripada jawatan disandangnya dan mengambil pendirian tersebut dibuat demi menghentikan rakyat diheret sama dalam kemelut politik yang tiada kesudahan.

Senario dihadapi Muhyiddin ini tidak sama dengan Ismail Sabri kerana walaupun sedang berdepan tekanan daripada partinya sendiri, pembangkang masih setia dan utuh menyokong Naib Presiden UMNO itu dan tidak bersetuju dengan desakan UMNO yang mahu PRU-15 diadakan pada tahun ini juga semasa musim tengkujuh.

Muhyiddin sebaliknya semasa tercetus krisis politik tidak mendapat sokongan daripada pembangkang, malah Anwar dan anak muridnya enggan berkompromi walaupun tawaran sudah dibuat sebagai gencatan senjata untuk meredakan ketegangan politik ketika itu.

Malah, Anwar menyifatkan tawaran gencatan senjata tersebut sebagai satu penghinaan terhadapnya kerana dilihat sebagai tidak mempunyai maruah tetapi sebaliknya menerima perjanjian memorandum persefahaman (MoU) dengan Naib Presiden UMNO yang baharu dilantik sebagai Perdana Menteri kesembilan.

Anehnya, perjanjian yang ditawarkan Datuk Ismail Sabri diterima oleh Pakatan Harapan (PH), bagaimanapun parti pembangkang lain seperti parti Warisan dan Pejuang tidak bersetuju dengan langkah tersebut dan tidak menandatangani MoU  sehingga menyebabkan Ahli Parlimen mereka tidak mendapat peruntukan sama diberikan kepada Ahli Parlimen PH.

Walaupun terdapat perjanjian dalam MoU yang dimerterai berjaya dilaksanakan tetapi ia tidak berjaya disambung semula kerana UMNO enggan menunggu lebih lama bagi mengadakan PRU-15 dijalankan pada masa terdekat juga, dijangka sebaik selesai Bajet 2023 dibentang pada 2023 nanti.

Ismail Sabri sepatutnya juga tidak memandang daripada satu sudut negatif dan tidak terpengaruh dengan emosi semata-mata apabila teguran dibuat Muhyiddin berhubung corak pengurusan kerajaan ditadbirnya kerana ia tidak lah sampai ke tahap menarik sokongan seperti dilakukan Zahid sebelum ini.

Jadi, tidak perlu bimbang dengan teguran kerana Muhyiddin hanya menyuarakan pandangan dan realitinya sejak mengambil alih kerajaan, keadaan ekonomi dan kebajikan rakyat dilihat masih tidak berubah apabila ringgit semakin menyusut dan inflasi semakin meningkat saban minggu.


Kes positif Covid-19 global cecah 250 juta, 5.04 juta pesakit maut

Jangkitan Covid-19 global kini melepasi 250 juta pada Isnin apabila beberapa negara di Eropah Timur merekodkan lonjakan kes baharu, walaupun penularan varian Delta semakin berkurangan, dan banyak negara membuka semula sektor ekonomi dan pelancongan.

Sekurang-kurangnya 5.04 juta penduduk dunia juga meninggal akibat wabak yang mula tercetus di Wuhan, China, pada akhir 2019 lalu.

Purata bilangan kes harian turun sebanyak 36 peratus dalam tempoh tiga bulan lalu, menurut analisis Reuters, tetapi virus itu masih menjangkiti 50 juta orang di seluruh dunia setiap 90 hari disebabkan oleh varian Delta yang sangat mudah berjangkit.

Pada asasnya, ia mengambil masa hampir setahun untuk merekodkan 50 juta kes pertama Covid-19.

Pakar kesihatan optimis bahawa banyak negara telah mengakhiri kemuncak penularan hasil program suntikan vaksin, tetapi memberi amaran cuaca sejuk serta perhimpunan sempena perayaan dan cuti hujung tahun boleh meningkatkan semula jangkitan.

Amerika Syarikat (AS) menjadi negara paling teruk dijangkiti dengan 754,431 kematian daripada 46,487,857 kes positif, diikuti Brazil (609,447 kematian, 21,880,439 kes); India (461,057 kematian, 34,366,987 kes); Mexico (289,734 kematian, 3,826,786 kes); dan Russia (248,004 kematian, 8,834,495 kes).

Jangkitan masih meningkat di 55 daripada 240 negara, dengan Russia, Ukraine dan Greece berada pada atau menghampiri paras rekod kes yang dilaporkan sejak wabak itu bermula dua tahun lalu, menurut analisis Reuters.

Lebih separuh daripada semua jangkitan baharu yang dilaporkan di seluruh dunia berlaku di negara-negara Eropah, dengan sejuta jangkitan baharu bagi setiap empat hari, menurut analisis itu.

Beberapa wilayah di Russia berkata mereka akan mengenakan sekatan tambahan atau melanjutkan penutupan tempat kerja kerana negara itu kes kematian di negara itu terus melonjak.

Pada Isnin, Russia melaporkan 39,400 jangkitan baharu, termasuk hampir 5,000 kes di Moscow sahaja. – Agensi


PAS sasar tanding 80 kerusi Parlimen, pilih ikut KPI

PAS menyasarkan untuk bertanding di 80 kerusi Parlimen pada Pilihan Raya Umum ke-15 (PRU15), kata Pengarah Pilihanraya PAS Pusat Datuk Seri Muhammad Sanusi Md Nor.

Beliau yang juga Menteri Besar Kedah, berkata jumlah itu sekali ganda berbanding 40 kerusi ditandingi pada PRU14 dan pihaknya sedang menganalisa kawasan yang mencapai indeks pencapaian utama (KPI) untuk berada dalam senarai 80 kerusi Parlimen yang disasarkan, lapor Bernama.

“Mana-mana kawasan yang tidak mencapai KPI akan digugurkan dan digantikan kawasan lain yang didapati ada peningkatan prestasi baik dari segi persiapan jentera mahupun keperluan lain untuk menghadapi pilihan raya,” katanya.

Beliau berkata demikian ketika menggulung usul perbahasan ucapan dasar presiden pada Muktamar Tahunan PAS Pusat ke-68 di Kompleks PAS Kedah di sini hari ini.

Ahli Dewan Undangan Negeri Jeneri itu juga berkata parti itu menyasarkan 40 kerusi Parlimen untuk dimenangi pada PRU15 sekali gus membentuk kerajaan Persekutuan.

“Bayangkan apabila (PAS) ada 40 kerusi, ini adalah tanda aras diletakkan dalam perjalanan PAS yang panjang dengan kita menyasarkan bermula 2020 hingga 2050… akan dapat saksikan (jawatan) PM (Perdana Menteri) daripada PAS,” katanya.

Sementara itu, ketika ditemui dalam sesi lawatan ke Bilik Media, Muhammad Sanusi berkata jentera pilihan raya PAS kini berada pada tahap 99 peratus bersedia menghadapi PRU15, dan akan fokus pada kawasan yang dirasakan boleh menang.


Rakyat tahu PM bubar Parlimen kerana Zahid, bukan PN: Saifuddin

Menteri Luar kerajaan sementara Datuk Seri Saifuddin Abdullah yakin rakyat tahu sebab sebenar kenapa Perdana Menteri Datuk Seri Ismail Sabri Yaakob membubarkan Parlimen ke-14 lebih awal daripada sepatutnya.

Menjawab dakwaan Perdana Menteri yang juga Naib Presiden UMNO, bekas Ahli Parlimen Indera Mahkota itu berkata langkah membubarkan Parlimen itu tidak lain disebabkan Presiden UMNO sendiri Datuk Seri Ahmad Zahid Hamidi.

Justeru, Saifuddin mengingatkan Ismail Sabri supaya tidak cuba mengalih perhatian rakyat daripada masalah yang dihadapinya dengan kepimpinan tertinggi UMNO yang lain.

Untuk rekod, Ismail Sabri hanyalah salah seorang daripada tiga Naib Presiden UMNO, berbanding Zahid dan Datuk Seri Mohamad Hasan sebagai Timbalan Presiden.

Malah, bekas Ahli Parlimen Shah Alam Khalid Samad juga menyifatkan Ismail Sabri sebagai Perdana Menteri boneka dan patung kepada Zahid yang lebih berkuasa sebagai ‘pemandu’.

Terdahulu, 12 menteri Perikatan Nasional (PN) menyerahkan surat kepada Yang di-Pertuan Agong menolak diadakan Pilihan Raya Umum Ke-15 (PRU-15) tahun ini, dengan alasan musim hujan dan banjir yang berlaku secara tahunan di Malaysia.

Susulan penyerahan surat itu juga, pada 6 dan 7 Oktober, Setiausaha Agung UMNO, Datuk Seri Ahmad Maslan serta Ketua Pemuda UMNO Datuk Asyraf Wajdi Dusuki mempersoalkan keabsahan Ismail Sabri sebagai Perdana Menteri.

Bagaimanapun, pada Ahad (9 Oktober) Ismail Sabri dipetik BH sebagai berkata keabsahan kerajaan pimpinannya masih kukuh dan tidak tergugat serta tidak menandakan hilang keyakinan terhadap kepimpinannya.

Ismail Sabri juga dilaporkan berkata tindakan berkenaan tidak menjejaskan keutuhan kerajaan kerana sokongan kepada seseorang PM adalah tertakluk kepada majoriti sokongan Ahli Dewan Rakyat dan bukan anggota Kabinet.

Bagaimanapun, susulan kenyataan Istana Negara pada 10 Oktober yang mengatakan Yang di-Pertuan Agong kecewa dengan situasi politik negara sekarang, Ismail Sabri menyalahkan pula tindakan 12 menteri Kabinetnya menghantar surat berkenaan.

Keadaan politik negara kembali kucar-kacir sejak pengkhianatan 15 Ahli Parlimen UMNO diketuai Zahid yang menarik sokongan terhadap kerajaan PN pimpinan Tan Sri Muhyiddin Yassin yang dengan ikhlas melantik beberapa pemimpin UMNO, termasuk Ismail Sabri sendiri, menjadi menteri Kabinet.

Pengkhianatan itu berakhir dengan peletakan jawatan Muhyiddin sebagai Perdana Menteri, dengan PN kemudian mengetengahkan Ismail Sabri sebagai Perdana Menteri walaupun beliau adalah daripada UMNO.

Apabila orang UMNO mengetuai negara, maka semakin kucar-kacir lah Malaysia kerana Ismail Sabri hanya Naib Presiden, sedangkan ada dua individu lagi yang lebih berkuasa daripadanya iaitu Zahid dan Mohamad Hasan.

Lagi pula UMNO berasakan merekalah yang memerintah negara walaupun sebenarnya hanya mempunyai 36 daripada 222 kerusi Parlimen. Maka bermulalah peranan mereka untuk mendesak dan melakukan bermacam-macam helah, termasuk menganggu peranan menteri-menteri Kabinet Ismail Sabri daripada PN.

Mengulas lanjut, Saifuddin yang juga Ketua Badan Pimpinan Negeri Bersatu Pahang berkata surat yang turut ditandatangani beliau kepada Yang di-Pertuan Agong bertujuan menyuarakan kebimbangan rakyat agar PRU-15 tidak dilaksanakan dalam musim tengkujuh di mana berkemungkinan berlaku banjir.

“Sebaliknya pada masa ini, rakyat mahu kerajaan memberi sepenuh tumpuan kepada langkah-langkah pemulihan ekonomi, mengawal kenaikan harga barang dan menyediakan peluang pekerjaan,” katanya dalam kenyataan hari ini.

Beliau berkata PN akan terus mendahulukan kepentingan rakyat, terutamanya dalam tempoh yang mencabar ini

“Saya yakin rakyat mengetahui alasan sebenar mengapa Perdana Menteri mahu mengadakan PRU-15 dalam masa terdekat. Ia tidak lain adalah berpunca daripada tekanan dan desakan oleh Presiden UMNO.

“Justeru, Perdana Menteri usahlah mengalihkan perhatian rakyat daripada masalah yang dihadapinya itu,” katanya.


Warga asing lengkap vaksin dibenarkan JAWI solat berjemaah

Warga asing yang sudah lengkap dua dos vaksin dibenarkan Jabatan Agama Islam Wilayah Persekutuan (JAWI) menunaikan solat fardu secara berjemaah di surau dan masjid, berkuat kuasa pada waktu solat Maghrib hari ini.

Perkara itu diumumkan Pengarahnya, Datuk Mohd Ajib Ismail dengan syarat penjarakan satu setengah meter meter yang diamalkan sebelum ini juga dikurangkan kepada satu meter.

Beliau berkata, kanak-kanak berusia 12 tahun dan ke atas yang sudah lengkap vaksinasi turut dibenarkan untuk menunaikan solat berjemaah.

“Selain itu, murid tadika dan Kelas Al-Quran dan Fardu Ain (KAFA) dibenarkan menghadiri kelas pengajian yang beroperasi dalam premis surau dan masjid berpandukan Garis Panduan Pengurusan dan Pengoperasian Sekolah.

“Penganjuran majlis sosial dibenarkan seperti kenduri, majlis sambutan perayaan, perkahwinan, aqiqah dan lain-lain untuk diadakan di dewan surau dan masjid bagi individu lengkap vaksinasi dengan 50 peratus kapasiti ruang serta pematuhan prosedur operasi standard (SOP).

“Ketetapan baharu aktiviti pengimarahan di surau dan masjid di Wilayah Persekutuan ini selepas mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah,” katanya dalam satu kenyataan media hari ini.

Mohd Ajib berkata, orang ramai juga dinasihatkan supaya mematuhi SOP ditetapkan Kementerian Kesihatan (KKM) dan Majlis Keselamatan Negara (MKN).

“Pengumuman ini diharap dapat memberi peluang kepada lebih ramai jemaah mengimarahkan surau dan masjid di Wilayah Persekutuan,” katanya.


Arab Saudi benar sejuta jemaah bawah usia 65 tunai haji tahun ini

Arab Saudi memutuskan untuk meningkatkan jumlah jemaah haji dari dalam dan luar negara tahun ini kepada satu juta, lapor agensi berita Arab Saudi, SPA, hari ini.

Serentak itu, Kementerian Haji dan Umrah Arab Saudi juga mengumumkan ibadah haji bagi tahun 1443H/2022 hanya dibenarkan kepada individu berumur 65 tahun dan ke bawah sahaja.

Dalam satu kenyataan hari ini kementerian itu berkata pemerintah Arab Saudi berhasrat memastikan jumlah maksimum umat Islam di seluruh dunia dapat menunaikan haji dan mengunjungi Masjid Nabawi dalam suasana yang selamat dan rohani.

“Adalah amat penting bagi kerajaan Penjaga Dua Masjid Suci untuk memelihara keselamatan dan keselamatan jemaah haji serta pengunjung Masjid Nabawi,” kata kementerian itu.

Jumlah jemaah yang datang dari negara tertentu untuk haji tahun ini akan mengikut kuota yang diperuntukkan kepada setiap negara dan dengan mengambil kira pematuhan semua protokol kesihatan.

Kementerian telah menjelaskan bahawa ibadah haji tahun ini akan dijalankan mengikut peraturan berikut:

Kementerian telah mengarahkan agar semua jemaah haji perlu mematuhi arahan kesihatan dan langkah berjaga-jaga bagi memelihara kesihatan dan keselamatan mereka ketika menunaikan ibadah haji. – SPA


Zahid belum ada niat tak bertanding pada PRU-15

Selepas spekulasi tercetus kononnya akan menarik diri daripada bertanding Pilihan Raya Umum Ke-15 (PRU-15), Datuk Seri Ahmad Zahid Hamidi tampil menafikan dakwaan dibuat sebuah portal hari ini.

Presiden UMNO itu berkata setakat ini tidak terniat untuk tidak bertanding pada PRU-15 seperti didakwa oleh sebuah laporan media tersebut dan tidak tahu daripada mana sumber tersebut diperoleh dikorek.

“Saya tak tahu di mana punca dan sumber menulis (berita) begitu. Saya fikir elok tanya orang atau kumpulan itu.

“Saya berlum terniat melakukan sedemikian (tak tanding),” katanya dipetik laporan media semasa program di Terengganu hari ini.

Terdahulu, Sinar Harian melaporkan Zahid tidak akan bertanding mempertahankan kerusi parlimen Bagan Datuk yang disandangnya sejak empat penggal lalu.

Menurut portal tersebut, mereka difahamkan tempat Zahid akan diganti oleh sama ada anaknya, Nurulhidayah, atau pun orang kanannya sendiri.

Menurut laporan itu, ahli politik berusia 69 tahun itu membuat keputusan tersebut sebagai pengorbanan agar nama dan isu yang menyelubungi dirinya tidak dijadikan modal kempen lawan.

Susulan laporan tersebut, Setiausaha Kerja UMNO, Datuk Mohd Sumali Reduan, dipetik Umno Online sebagai berkata tiada sebarang kenyataan sebegitu dikeluarkan oleh Zahid, malah menyifatkannya sebagai propaganda politik.


Populariti bukan jaminan menang PRN

Setiap kali selebriti tanah air bertanding dalam pilihan raya, ia akan menarik perhatian ramai.

Hakikatnya, artis terlibat dengan politik bukanlah perkara asing di negara ini. Sebelum ini pun terdapat beberapa nama seperti Shahrol Shiro,  Dira Abu Zahar, Aishah, Herman Tino, Dayang Ku Intan, Anne Ngasri dan ramai lagi yang terlibat serius dalam politik.

Di negara jiran, Indonesia ramai selebriti yang menjadi ahli politik, antaranya Rhoma Irama, Krisdayanti, Anang Hermansyah, Rano Karno dan Desy Ratnasari.

Di Amerika Syarikat, antara selebriti yang terlibat ialah bintang filem Terminator, Arnold Schwarzenegger yang pernah menjadi Gabenor California. Dua bekas Presiden Amerika Syarikat (AS), Ronald Reagan dan Donald Trump juga asalnya seorang selebriti.

Pada Pilihan Raya Negeri (PRN) kali ini, artis rapper terkenal, Syed Ahmad Syed Abdul Rahman Alhadad atau Altimet menjadi tumpuan rakyat.

Calon PH itu akan berdepan dengan calon PN Sharifah Haslizah Syed Ariffin yang juga Ketua Penerangan PAS Ampang.

Selain itu, antara figura lain yang dilihat bakal membuktikan pengaruh dan relevansi selebriti dalam membantu meraih undi rakyat adalah bekas pemain skuad Kedah, Baddrol Bakhtiar yang dilaporkan bakal bertanding atas tiket PN di DUN Gurun.

Katanya, penghijrahan itu dilakukan atas dasar kagum dengan keberanian Datuk Seri Muhammad Sanusi Md. Noor. Berbeza dengan artis, Baddrol dilihat mempunyai sumbangan besar sebagai bekas ketua pasukan Kedah Darul Aman FC. Sumbangan beliau sebagai atlet sukan negeri Kedah dilihat dekat rakyat.

Cerita selebriti menjadi calon ini bukanlah baharu. Sebelum ini Azwan Ali, Aishah, Herman Tino, Datuk Eizlan Yusof dan Lando Zawawi pernah mencuba Nasib pada Pilihan Raya Umum (PRU) lalu.

Satu-satunya artis yang berjaya dan bergelar wakil rakyat adalah calon BN, Datuk Khaidiriah Abu Zahar atau Dira selepas memenangi PRN Melaka bagi DUN Rim pada 2021.

Dalam dunia hiburan mungkin populariti membantu mereka untuk berjaya dalam karier selebriti tetapi itu tidak sama dalam politik kerana bentuk sumbangan diberikan kepada rakyat itu diambil kira.

Ini berbeza dengan tanggungjawab sebagai wakil rakyat dan kriteria dipilih adalah mereka yang mempunyai rekod yang baik dan diterima di kawasan setempat.

Menurut Pengarah Pusat Pengajian Perangsaraf Media dan Informasi Universiti Teknologi Mara (UiTM), Prof. Datuk. Dr. Ismail Sualman, tindakan PKR meletakkan Altimet bagi kerusi dalam Parlimen Ampang itu dilihat sebagai strategi untuk menarik pengundi muda yang peratusannya tinggi di kawasan tersebut.

“Apapun strategi yang dilakukan,  saya berharap selebriti yang diangkat menjadi lidah rakyat perlu menjaga dan melindungi hak-hak pengundi dengan baik, bukan menggunakan kuasa untuk mengejar populariti,” katanya.


Ketika kes Covid-19 tinggi, pemimpin UMNO sokong pula rusuhan pemuda di Batu Pahat

Seorang pemimpin UMNO dari Johor menyatakan sokongan kepada sekumpulan perusuh yang berhimpun dan membuat kekecohan yang berlaku di Batu Pahat semalam pada ketika negara sedang berdepan penularan wabak Covid-19 dan petugas hadapan pula sudah letih berjuang di lapangan menyelamatkan nyawa.

Ahli Majlis Tertinggi UMNO, Datuk Seri Mohd Puad Zarkashi mengucapkan tahniah kepada kumpulan yang berhimpun di Parit Raja, Batu Pahat bagi menyatakan bantahan terhadap kerajaan Perikatan Nasional dan membidas tangkapan yang dibuat oleh pihak polis.

“Jangan fikir soal nak tangkap mereka sahaja. Bukan itu sahaja, ada yang berhari raya di lebuh raya sambil tayang sepanduk ‘Kerajaan Gagal.Puad seterusnya mengucapkan tahniah kepada orang

“Semoga PM 8 (Tan Sri Muhyiddin Yassin) berpijak di bumi nyata. Tahniah orang Parit Raja,” katanya dalam kenyataan di Facebook hari ini.

Semalam, polis menahan seorang lelaki bagi membantu siasatan kejadian merusuh dengan membakar flare di Parit Raja, Batu Pahat yang tular dalam laman sosial, sementara yang lainnya sedang diburu.

Ketua Polis Daerah Batu Pahat, Asisten Komisioner Ismail Dollah berkata lelaki tempatan berumur 21 tahun itu ditahan ketika dipanggil untuk memberi keterangan mengenai kejadian di Balai Polis Parit Raja, Batu Pahat.

Katanya, sebelum itu, polis telah dimaklumkan oleh orang awam mengenai penemuan kain rentang bertulis ‘Kerajaan Gagal’ yang digantung di sebuah jejantas di Jalan Parit Raja menuju ke Ayer Hitam pada jam 11.04 pagi ini.

“Beberapa anggota dari Balai Polis Parit Raja telah pergi ke lokasi dimaksudkan dan mendapati kain rentang tersebut telah diturunkan oleh orang awam,” katanya lagi.

Puad juga menafikan terlibat dalam rancangan perhimpunan tersebut.


Jangan cacamarba mengenai PUI dan PUS

Sekali lagi saya lihat pemahaman masyarakat Malaysia cacamarba sedikit. Saya ingin menerangkan mengenai person-under investigation (PUI) dan PUS.

1. Jika anda ada kontak rapat dengan pesakit Covid-19, anda adalah PUI (person-under investigation), jadi asingkan diri anda. Jangan keluar bilik sampai sekurang-kurangnya 10 hari dari tarikh akhir anda ada kontak dengan seseorang yang positif Covid-19.

Elok menjalani ujian polymerase chain reaction (PCR) jika anda PUI. Tapi bila keluar rumah, pergi seorang diri. Jangan pula heret satu rumah. Tapi, jika tiada kesempatan untuk ujian dan anda sihat tidak mengapa. Hanya asingkan diri. Rujuk no 3.

2. Apa itu PUS? Person under surveillance. Ini maksudnya jika anda ada kontak rapat dengan seseorang yang PUI (Nn 1 – seseorang yang ada kontak rapat dengan yang positif), anda adalah PUS.

Selagi keputusan PUI tidak keluar, anda perlu asingkan diri. Hanya boleh keluar dari pengasingan jika PUI itu disahkan negatif. Jika PUI itu sah positif, anda automatik jadi PUI. Status anda ‘upgrade’ jadi PUI. Ikut arahan No 1 pula.

3. Apa maksud asingkan diri?

Duduk di dalam bilik. Berseorangan. Ziarah bilik ke bilik pun tidak boleh. Makanan dihulurkan ke dalam bilik. Kalau anda sayang keluarga anda, ini perlu diikuti. Jika anda tidak ikut, maknanya anda memang mahu jangkitkan orang sekeliling anda yang anda sayangi.

Macamana nak tahu anda kontak rapat seseorang?

Jika anda berjumpa mereka: Tidak ada penjarakan fizikal (salam peluk cium, tidak memakai pelitup muka, makan minum, merokok sama-sama tiada penjarakan fizikal, solat tanpa jarak, membawang lebih 15 minit walau pakai pelitup muka), itu sudah jatuh label kontak rapat.

Berkelakuan lah baik-baik.

Tidak payah bergantung sama ada anda bergelang pink atau tidak.

Jalankan tanggungjawab tanpa disuruh.

Ini sahaja caranya.

Dr Rafidah Abdullah
Pakar Perunding Perubatan


Berapa jumlah bantuan kepada sekolah tahfiz pula, soal Pemuda PAS

Susulan kontroversi isu peruntukan RM15 juta kepada sekolah persendirian Cina, Pemuda PAS mendesak kerajaan mendedahkan peruntukan yang diberikan kepada sekolah-sekolah tahfiz semasa krisis kesihatan Covid-19.

Timbalan Ketua pemuda PAS, Ahmad Fadhli Shaari mendesak penjelasan Kementerian Pendidikan Malaysia (KPM) berhubung isu peruntukan kepada sekolah Cina tersebut dan perlu diberikan penjelasan dari Menteri yang berwajib.

“Isu peruntukan RM15 juta kepada sekolah-sekolah persendirian Cina, KPM didesak nyatakan penjelasan. Berapa pulakah yang disalurkan kepada sekolah-sekolah tahfiz swasta pada saat yang gawat ini?

“Saya telah menghantar soalan untuk Waktu Pertanyaan Menteri (MQT) yang dijadualkan setiap Selasa dan Khamis sepanjang sidang Parlimen. Jika soalan naik, kita nantikan jawapan Menteri Pendidikan. Walau apapun, ia merupakan isu yang wajib memerlukan penjelasan,” katanya dalam satu hantaran di Facebook hari ini.

Terdahulu, Kementerian Kewangan dilaporkan meluluskan peruntukan sebanyak RM15 juta kepada 63 sekolah persendirian Cina di seluruh negara.

Pemberian bantuan itu disahkan juga Timbalan Menteri Pendidikan Datuk Mah Hang Soon.

Sebelum ini, Persatuan Madrasah Tahfiz Al-Quran Malaysia (Permata Al-Quran) mendapati sebanyak 64.7 peratusmaahad tahfiz di Malaysia perlu menutup operasi atas arahan kerajaan.

Presiden Permata Al- Quran, Manolito Mohd Dahlan, dilaporkan berkata ia berdasarkan kajian pihaknya terhadap sebanyak 512 maahad tahfiz di negara ini.

Selain itu jelasnya, kajian turut mendapati 11.7 peratus maahad tahfiz perlu memberhentikan semua kakitangan, mampu bayar separuh gaji (52 peratus), boleh bertahan tidak lebih tiga bulan (34.4 peratus).

Katanya lagi, sebanyak 38.1 peratus tidak menerima bantuan Jabatan Kemajuan Islam Malaysia (Jakim) manakala sebanyak 85.4 peratus maahad menerima yuran separuh atau kurang kerana ibu bapa tidak berkemampuan.


DAP Sarawak bidas Anwar jangan putar belit macam Zahid

Pengerusi DAP Sarawak Chong Chieng Jen membidas Presiden PKR Datuk Seri Anwar Ibrahim supaya tidak memutar-belit fakta seperti anak muridnya, Datuk Seri Ahmad Zahid Hamidi berhubung isu pembahagian kerusi pada Pilihan Raya Negeri (PRN) Sarawak ke-12.

Chieng Jen menafikan dakwaan Anwar yang mengatakan PKR cuma diberikan kerusi sisa pada PRN Sarawak.

Menurut laporan Bernama, Chieng Jen, bagaimanapun mengakui bahawa terdapat pihak tertentu dalam gabungan Pakatan Harapan (PH) yang tidak berpuas hati semasa rundingan peruntukan kerusi bagi pilihan raya negeri ini.

“Saya fikir itulah yang kita panggil rundingan. Pada penghujungnya, anda tidak boleh menggembirakan semua pihak. Terdapat kerusi yang boleh menang dan kerusi yang lebih sukar. Ada yang kita kategorikan sebagai kerusi putih, kelabu dan hitam. Kami juga bersaing dalam beberapa kerusi hitam.

“Saya tidak fikir itu akan menjadi masalah dan penghalang untuk kerjasama antara parti-parti PH,” kata pengerusi PH Sarawak itu selepas penamaan calon selesai bagi kerusi Dewan Undangan Negeri (DUN) Padungan hari ini.

Minggu lepas, Anwar, yang juga pengerusi PH, berkata partinya dilabelkan ‘tamak’ sedangkan ia cuma menerima kerusi sisa di Sarawak ketika sedang dibahagikan.

Katanya, PKR hanya diberikan kerusi tidak boleh dimenangi yang tidak diinginkan oleh orang lain.

Mengenai pencalonannya untuk kerusi DUN Padungan, Chieng Jen berkata beliau kini akan menyerahkan nasibnya kepada pengundi.

“Saya akan memberi dan menunjukkan yang terbaik kepada mereka dalam jangka masa sehingga hari pengundian,” kata Ahli Parlimen Stampin itu.

Chieng Jen telah beralih ke Padungan daripada kerusi DUN Kota Sentosa yang disandangnya sejak 2006.

Pada PRN Sarawak ke-12 ini, kerusi DUN Padungan menyaksikan pertandingan empat penjuru antara Gabungan Parti Sarawak (GPS), DAP, Parti Bumi Kenyalang (PBK) dan Parti Aspirasi Rakyat Sarawak (Aspirasi).


Guan Eng batal peruntukan UTAR, tapi Perikatan Nasional beri balik

Pengundi kaum Cina dinasihat melupakan sahaja Pakatan Harapan (PH) dan DAP dalam Pilihan Raya Umum Ke-15 (PRU-15) Sabtu ini, kerana apa yang telah dilakukan gabungan parti itu ketika memerintah selama 22 bulan sebelum ini, merugikan kaum itu sendiri.

Pengerusi Perikatan Nasional Tan Sri Muhyiddin Yassin memberi contoh apabila Menteri Kewangan ketika itu, Lim Guan Eng daripada DAP menarik balik peruntukan tahunan kepada Universiti Tun Abdul Razak (UTAR) yang dibangunkan MCA – parti komponen Barisan Nasional (BN).

Bagaimanapun, katanya apabila Kerajaan Perikatan Nasional mengambil alih pentadbiran negara, beliau sebagai Perdana Menteri memastikan peruntukan kepada UTAR diberikan semula.

“Guan Eng menarik balik peruntukan yang disediakan kerajaan sebanyak RM300 juta kepada UTAR, yang ditaja MCA untuk pembangunan pendidikan tinggi dalam kalangan bukan Melayu.

“Hanya setelah Perikatan Nasional yang saya pimpin sebagai Perdana Menteri… kami memulangkan balik peruntukan itu kerana ini berkaitan dengan soal pendidikan.

“Agak luar biasa apabila seorang Cina yang sewajarnya menyokong pendidikan untuk masyarakat Tionghua majoritinya walaupun ditaja oleh MCA, mengambil tindakan drastik untuk ambil balik peruntukan itu dan tak diberikan peruntukan pada pihak universiti yang berkenaan.

“Saya waktu pimpinan Perikatan Nasional mengambil alih teraju negara, kita sediakan semula peruntukan yang saya anggap penting untuk tujuan pendidikan anak-anak di negara kita. Ignore the existence of DAP ,” katanya.

Dalam PRU-15 ini, Muhyiddin bertanding untuk mempertahankan kerusi Parlimen Pagoh.

Berucap pada Jelajah Perdana PN BEST di Kompleks Sukan Pagoh, malam tadi (17 November 2022), Muhyiddin bagaimanapun berkata beliau telah diberitahu bahawa sesetengah kaum Cina juga sekarang ini sudah tidak menyukai Guan Eng.

“Tapi sebenarnya orang melayu sudah lama pun tidak setuju dan tidak sokong Guan Eng kerana dia tidak menghormati Perlembagaan Negara… tak menghormati kedudukan agama Islam… tak menghormati hak-hak istimewa orang Melayu, bahasa Melayu dan bangsa lain.

“Ini perkara serius. Jika anda hendak menjadi pemimpin kepada rakyat Malaysia, anda mesti menghormati Perlembagaan. Hak Melayu sudah dijamin dalam Perlembagaan… begitu juga hak kaum-kaum lain,” katanya.

Pada majlis sama, Muhyiddin juga berkata serangan Pengerusi PH Datuk Seri Anwar Ibrahim yang bertalu-talu terhadap Perikatan Nasional dan beliau sendiri menunjukkan Presiden PKR itu sudah semakin gelabah.

“Dia (Anwar) kini berada pada satu tahap gaban… dah bimbang. Hanya tinggal beberapa jam saja lagi orang dah nak mengundi. Dia nampak bahawa parti dia (PH) tak mendapat tarikan majoriti rakyat.

“Yang dia kata akan menjadi ancaman ialah Perikatan Nasional, yang agak lebih popular kononnya Muhyiddin Yassin. Jadi seranglah saya berhabis-habisan supaya saya jatuhkan tumbang dan dia jadi Perdana Menteri,” kata Muhyiddin lagi.


Penduduk di 4 negeri diberi amaran fenomena air pasang besar

Agensi Pengurusan Bencana Negara (NADMA) mengeluarkan amaran fenomena air pasang besar akan melanda penduduk di empat negeri, khususnya penduduk di pesisir pantai.

Fenomena air pasang besar dijangka bakal dihadapi penduduk di Perak, Kedah, Selangor dan Johor bermula semalam sehingga Khamis ini.

Menerusi perkongsian Facebook, NADMA memaklumkan bahawa Pusat Hidrografi Nasional meramalkan kawasan terbabit ialah Kuala Muda, Kedah; Bagan Datuk, Perak; Pelabuhan Klang, Selangor; serta Batu Pahat dan Pontian di Johor.

Katanya, fenomena itu berpunca daripada pengaruh daya tarikan graviti ketika kedudukan bulan dan matahari sejajar, seterusnya berkemungkinan menyebabkan limpahan air di daratan serta banjir di lokaliti kawasan rendah pesisir pantai.

“Penduduk berhampiran pesisir pantai disaran lebih peka dan berwaspada ketika fenomena ini berlaku,” menurut perkongsian itu.

Maklumat lanjut dan jadual ramalan pasang surut edisi 2022 boleh didapati dalam laman sesawang https://hydro.gov/ramalanpasangsurut.


Najib serba tahu di Facebook tapi serba tak tahu di mahkamah: Rafizi

Lawan lantang Datuk Seri Najib Razak hari ini menempelak bekas Perdana Menteri (PM) itu yang kononnya mengetahui segala-galanya ketika memuat naik tulisan di dalam Facebook, tetapi mencari pelbagai helah dan serba tidak tahu ketika di mahkamah.

Timbalan Presiden PKR Rafizi Ramli berkata rayuan akhir kes SRC Internasional Sdn Bhd (SRC) Najib yang bermula hari ini di Mahkamah Persekutuan adalah tempat terbaik untuk bekas PM itu membentangkan fakta, bukannya di Facebook seperti yang dilakukan selama ini.

Menurutnya beliau sering naik turun mahkamah ketika Najib serta Pakatan Harapan (PH) berkuasa, dan menang semua 14 kes berdasarkan hujah perundangan mengikut fakta.

“Cuma keadaan saya tidak sama dengan kes-kes Najib. Saya diheret ke mahkamah oleh kerajaan yang ingin menutup penyelewengan mereka yang menyebabkan berbilion wang rakyat hangus.

“Satu dunia tahu, siap dengan bukti fizikal seperti kondo-kondo, hartanah di Australia, keterangan pesara tentera yang lewat dibayar pencen dan pelaburan-pelaburan Tabung Haji yang hancur.

“Kes Najib bersabit pencurian wang pencen rakyat dari KWAP yang masuk ke akaun banknya, lalu dia berjoli sakan membeli barang kemas mewah, membayar kad kredit dan sebagainya.

“Bukti dari segi “money trail” cukup jelas dan dakwaan wang itu datang dari penderma Arab telah dibuktikan di mahkamah hanyalah pembohongan saja,” katanya dalam kenyataan hari ini.

Rafizi yang juga bekas Ahli Parlimen Pandan berkata Najib memberi arahan kepada anggota UMNO untuk menjawab dan membalas segala pendedahan beliau dalam masa tiga jam, termasuk diputar dengan pelbagai tuduhan kononnya beliau adalah ‘Raja Fitnah’.

“Di mahkamah pula, Najib mencari segala alasan untuk melambatkan kesnya. Di FB tangkas dalam 3 jam, di mahkamah kalau boleh 30 tahun pun lagi mahu dipanjangkan.

“Di FB, dia serba tahu dan serba benar. Di mahkamah dia serba tidak tahu dan serba tidak ingat,” kata Rafizi lagi.

Beliau berkata Najib kerap memainkan sentimen Melayu tetapi apabila terjerat di mahkamah mula menggerakkan kempen memfitnah dan menuduh Hakim Datuk Mohd Nazlan Mohd Ghazali terpalit dengan rasuah, dan perkara itu diulang-ulang oleh ahli UMNO.

“Memfitnah saya dengan pelbagai tuduhan yang direka, itu boleh diterima kerana saya ahli politik.

“Memfitnah Yang Arif Datuk Mohd Nazlan, anak Melayu terbilang yang mewakili jati diri orang Melayu, yang dihormati rakyat pelbagai kaum, adalah satu perbuatan terkutuk.

“Saya berdoa supaya Allah melindungi hakim-hakim kita yang jujur dan adil. Sama-sama kita doakan supaya hakim-hakim yang jujur dipermudahkan urusan mereka dan kebenaran ditegakkan di negara ini.

“Najib pula, apa lagi yang kamu mahu #SayaPutarJib kali ini di mahkamah tertinggi negara? Alasan apa lagi yang kamu fikirkan untuk disebarkan cyber trooper kamu?,” kata Rafizi.


Tengku Zafrul ahli UMNO sebelum jadi menteri lagi: Ahmad Maslan

Setiausaha Agung UMNO Datuk Seri Ahmad Maslan mengesahkan Menteri Kewangan Tengku Datuk Seri Zafrul Abdul Aziz adalah ahli parti itu sebelum dilantik sebagai menteri lagi.

Pengesahan itu bagaimanapun bercanggah dengan kenyataan bekas Menteri Wilayah Persekutuan, Datuk Raja Nong Chik Raja Zainal Abidin bahawa Tengku Zafrul bukan ahli UMNO.

“Ya, saya mengesahkan yang Zafrul adalah ahli UMNO, bukan benda baharu. Dia dah jadi ahli UMNO sejak dulu lagi, sejak belum jadi menteri lagi,” katanya memetik laporan Utusan hari ini.

Bagaimanapun, Ahmad mengakui tidak mengetahui lokasi kawasan Parlimen di mana Tengku Zafrul menjadi ahli UMNO, tetapi mengesahkan seorang ahli keluarga Tengku Zafrul adalah Timbalan Ketua UMNO Bahagian Lembah Pantai.

Mengikut rekod, Timbalan Ketua UMNO Bahagian Lembah Pantai ialah Tengku Zuhri Tengku Abdul Aziz.

Tengku Zafrul adalah Ahli Dewan Negara sebelum dilantik sebagai Menteri Kewangan ketika pentadbiran Tan Sri Muhyiddin Yassin pada 9 Mac 2020.

Perkhidmatan beliau diteruskan sehingga hari ini, namun di bawah pentadbiran Perdana Menteri Datuk Seri Ismail Sabri Yaakob.

Sebelum ini, Tengku Zafrul dilaporkan sedang mencari tapak untuk bertanding pada Pilihan Raya Umum Ke-15 (PRU-15), malah timbul desas-desus menjadi calon di Parlimen Lembah Pantai.

Bagaimanapun, tidak pasti parti mana yang akan diwakili beliau, sama ada mewakili Bersatu dalam gabungan Perikatan Nasional (PN) atau Barisan Nasional (BN).

Tengku Zafrul dikatakan lebih rapat dengan Bersatu setelah diangkat sebagai Menteri Kewangan oleh Muhyiddin.

Namun, tahun lalu Tengku Zafrul menegaskan beliau tidak bersedia untuk bertanding mana-mana kerusi pada PRU-15 mewakili mana-mana parti, selepas pandemik Covid-19 berakhir.

“Saya tidak akan bertanding dalam pilihan raya umum untuk mana-mana parti,” katanya.

Tengku Zafrul menganggap kesediaannya menduduki kerusi Kabinet pimpinan Muhyiddin sebelum ini adalah ‘perkhidmatan nasional’ untuk membantu rakyat.

“Saya berada di dalam (bank) CIMB… menggerakkan seluruh operasi kumpulan (perbankan),” katanya.

Sebelum ini blok pembangkang mempersoalkan kehadiran beliau di Masjid Ar Rahman, Jalan Pantai Baru di dalam kawasan Parlimen Lembah Pantai di ibu negara, untuk menyampaikan sumbangan 500 bakul makanan bernilai RM50,000 kepada 10 masjid dan surau di kawasan itu.

Gambar beliau menyampaikan bantuan itu tular dan blok pembangkang terus menjadikan kehadiran beliau di masjid itu sebagai isu politik dengan membangkitkan persoalan kemungkinan Tengku Zafrul akan bertanding di Parlimen Lembah Pantai pada PRU-15 nanti mewakili Bersatu.

Isu dimainkan DAP itu tidak semena-mena berjangkit pula kepada UMNO yang mengatakan parti itu bersedia meletakkan calon untuk bertanding di Parlimen Lembah Pantai.

Namun, beberapa hari selepas itu, Tengku Zafrul berada pula di Masjid Al Hasanah, Seksyen 9 Bandar Baru Bangi untuk majlis sama – memberi bantuan kepada masyarakat yang memerlukan tanpa mengira kaum dan agama. Tetapi tidak ada pula pihak yang menjadikannya sebagai modal politik mereka.

Mengulas lanjut Tengku Zafrul berkata beliau ikhlas, biarpun ada yang mengkritik kerana dikatakan gagal memberikan bantuan ekonomi yang mencukupi ketika krisis.

“Saya rasa tidak ada (siapa) yang benar-benar tahu apa yang harus dibuat (menangani pandemik). Tidak ada buku teks yang saya boleh rujuk.

“Oleh itu, adalah penting kita melakukan yang terbaik … (dan) kita semua bersatu untuk memenangi perang melawan Covid-19,” katanya yang telah menemui beberapa pemimpin blok pembangkang termasuk DAP dan PKR untuk menda


Jasad Ratu Elizabeth tiba di Istana Buckingham di London

Keranda Ratu Elizabeth II tiba di Istana Buckingham, London, selepas diterbangkan pada Selasa dari Edinburgh, Scotland, dengan pesawat pengangkut C-17 Globemaster.

Keluarga mendiang menerima keranda itu semasa ketibaannya di istana.

Puteri Anne menemani jasad Ratu Elizabeth dalam penerbangan terakhirnya. Anak perempuan tunggal mendiang Raja itu, Anne juga merupakan satu-satunya daripada empat anak mendiang yang mengiringi kerandanya dari Istana Balmoral ke Edinburgh pada Isnin.

Dalam satu kenyataan, Anne berkata ia adalah “satu penghormatan dan keistimewaan” untuk menemani ibunya dalam perjalanan terakhirnya.

Ratu Elizabeth, Raja paling lama memerintah dalam sejarah British, meninggal dunia pada Khamis dalam usia 96 tahun.

Putera Harry dan Putera William akan berjalan bersama pada Rabu dalam perarakan membawa keranda Ratu Elizabeth II ke Westminster Hall, di mana dia akan ditempatkan di situ sehingga upacara pengebumian pada Isnin depan.

Perarakan itu akan meninggalkan Istana Buckingham pada jam 2.22 petang. dan tiba di Westminster pada 3 petang.

Meghan, Duchess of Sussex (isteri Putera Harry), Permaisuri Camila (isteri Raja Charles III), dan Princess of Wales Catherine (isteri Putera William), akan bergerak ke Westminister Hall dengan menaiki kereta.

Terdahulu, orang ramai yang berkabung telah beratur di luar Gereja St Giles di Edinburgh pada petang Isnin untuk mengambil giliran mereka memberi penghormatan terakhir.

Kerajaan Scotland berkata lebih daripada 26,000 orang bergerak melepasi keranda Ratu Elizabeth.

Sementara itu, pada hari sama Raja Charles III mengadakan lawatan rasmi ke Ireland Utara sebagai Raja baharu United Kingdom, mengikut jejak ibunya, yang dilihat sebagai simbol kesatuan dan merupakan tokoh penting semasa proses damai Ireland Utara.

Lawatan bersejarah itu menyaksikan Raja tiba di kediaman diraja, Istana Hillsborough, di mana baginda menyambut orang ramai. Di sana dia bertemu dengan Setiausaha Negara bagi Ireland Utara, Chris Heaton-Harris, dan para pemimpin parti politik terbesar Ireland Utara. – Agensi


GPS kekal sokong Muhyiddin sebagai PM

Gabungan Parti Sarawak (GPS) kekal dengan pendirian menyokong Pengerusi Perikatan Nasional (PN), Tan Sri Muhyiddin Yassin sebagai perdana menteri ke-10, menurut laporan Sin Chew Daily.

Naib Presiden kanan Parti Pesaka Bumiputera Bersatu (PBB), Datuk Seri Fadillah Yusof berkata GPS telah menyerahkan akuan berkanun (SD) kepada Yang di-Pertuan Agong menyatakan sokongan terhadap Muhyiddin.

Fadillah mengetuai delegasi pemimpin GPS di Istana Negara pagi ini.

Beliau turut mengesahkan hanya empat pemimpin gabungan itu menghadap Agong, termasuk Datuk Seri Richard Riot dari Parti Rakyat Bersatu Sarawak (SUPP), Datuk Aaron Ago Dagang dari Parti Rakyat Sarawak (PRS) dan Datuk Seri Alexander Nanta Linggi dari Parti Pesaka Bumiputera Bersatu (PBB).


Saksi kes rasuah Guan Eng akui tipu media, rakyat Pulau Pinang

Seorang saksi utama dalam perbicaraan kes rasuah Lim Guan Eng membabitkan pembinaan jalan utama dan terowong dasar laut di Pulau Pinang, mengaku di Mahkamah Sesyen di sini hari ini bahawa beliau menipu pada sidang media apabila mengatakan tiada elemen rasuah dalam pembinaan terowong itu.

Pengarah syarikat Consortium Zenith Construction Sdn Bhd (CZCSB) Datuk Zarul Ahmad Mohd Zulkifli, 62, berkata beliau berbuat demikian selepas disuruh oleh Guan Eng agar tidak mengaitkan bekas Ketua Menteri Pulau Pinang itu dalam kes rasuah, lapor Bernama.

Ditanya peguam Gobind Singh Deo yang mewakili Guan Eng, saksi pendakwaan ke-23 itu mengaku bahawa beliau telah menipu wartawan, kerajaan Pulau Pinang, rakyat dan pegawai-pegawai syarikatnya semasa memberikan kenyataan media itu.

“Jika saya tidak disiasat oleh pihak Suruhanjaya Pencegahan Rasuah Malaysia (SPRM), saya langsung tidak akan mengaitkan (kes ini) dengan YB Guan Eng. Saya disuruh membuat kenyataan media itu (menipu) oleh Guan Eng,” katanya dan menambah bahawa beliau ditahan reman oleh SPRM selama 11 hari pada Januari 2018 bagi membantu siasatan kes rasuah.

Beliau berkata demikian pada perbicaraan kes rasuah Guan Eng yang berdepan empat pertuduhan membabitkan pembinaan terowong dasar laut dan projek pembinaan jalan utama di negeri itu bernilai RM6.3 bilion.

Gobind: Semasa sidang media itu, bukan ke Datuk Zarul cakap tiada elemen rasuah dalam kes terowong?

Zarul: Ya

Gobind: Adakah Datuk Zarul menukar balik kenyataan itu sekarang ini?

Zarul : Ya

Terdahulu, semasa dirujuk artikel bertajuk ‘It was like someone putting a gun to our heads’ yang disiarkan portal Free Malaysia Today pada 2 Julai 2018, mengenai perkembangan projek pembinaan terowong dasar laut dan jalan utama di negeri itu, Zarul berkata orang tengah yang dimaksudkan dalam artikel tersebut, adalah Ahli Parlimen Baling Datuk Seri Abdul Azeez Abdul Rahim.

Artikel itu juga menyatakan mengenai ancaman daripada orang tengah yang mahukan wang perlindungan daripada Zarul selepas mendakwa beliau mempunyai hubungan rapat dengan kepimpinan Barisan Nasional (BN).

Zarul bersetuju dengan cadangan Gobind bahawa individu yang mendakwa orang tengah itu ada pengaruh dalam kerajaan yang ketika itu di bawah kepimpinan Barisan Nasional dan perdana menteri pada masa itu ialah Datuk Seri Najib Tun Razak.

Kepada soalan Gobind, adakah Zarul memberikan wang kerana dikatakan Najib yang memerlukannya? saksi itu menjawab: “Ya”.

Guan Eng, 61, berdepan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta dalam membantu syarikat milik Zarul Ahmad bagi mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.

Bagi pertuduhan pindaan kedua, Guan Eng didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu, sebagai penghargaan mendapatkan projek tersebut dan dituduh melakukan perbuatan itu berhampiran The Garden Hotels, Lingkaran Syed Putra, Mid Valley City di sini pada Mac 2011.

Guan Eng, juga berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.

Perbicaraan di hadapan Hakim Azura Alwi bersambung esok.


KSN beri amaran kepada penjawat awam terlibat rasuah

Penjawat awam diberi amaran tindakan tegas akan diambil jika terbukti terlibat dalam kartel rasuah tender kerajaan susulan pendedahan Suruhanjaya Pencegahan Rasuah Malaysia (SPRM) kebelakangan ini.

Ketua Setiausaha Negara, Tan Sri Mohd Zuki Ali berkata pendedahan SPRM berhubung wujud kumpulan kartel itu dipandang serius dan kesal dengan penglibatan penjawat awam yang bersekongkol dalam melakukan jenayah tersebut.

“Saya amat kesal terdapat segelintir penjawat awam yang membenarkan diri mereka diperguna oleh pihak berkepentingan untuk habuan lumayan.

“Saya memberi jaminan bahawa tindakan tegas akan diambil terhadap mana-mana penjawat awam yang terlibat dalam isu ini ataupun sebarang salah laku yang menjejaskan imej Perkhidmata Awam sekiranya dibuktikan bersalah,” katanya dalam satu kenyataan.

Baru-baru ini, SPRM membongkar satu kartel tender kerajaan bernilai RM3.8 bilion yang dikesan sejak 2014 dan beberapa individu sudah ditangkap dibawa ke muka pengadilan.

Kumpulan tersebut mempunyai rangkaian dalam jabatan kerajaan yang memberikan kerjasama dalam melakukan jenayah tersebut sehingga mengaut keuntungan yang luar biasa.

Beliau juga berkata arahan pusingan kerja sudah dikeluarkan bagi memastikan penjawat awam yang bertugas di jabatan-jabatan dalam kerajaan tidak kekal terlalu lama di tempat tersebut.

“Jabatan Perkhidmatan Awam telah diarahkan untuk melaksanakan pusingan kerja bagi pegawai di jawatan-jawatan sensitif yang cenderung kepada isu berkaitan salah laku,” ujarnya lagi.

SPRM mendedahkan kartel terbabit dikatakan memonopoli sebanyak 345 tender daripada beberapa kementerian dan agensi kerajaan di seluruh negara dan dipercayai beroperasi sejak tahun 2014 sehingga sekarang.


Menteri sambut pelancong dari China gesa petugas imigresen ditambah di KLIA

Kementerian Pelancongan, Seni dan Budaya menyarankan supaya jumlah petugas di kaunter imigresen ditambah, selain memperluaskan penggunaan sistem pengecaman wajah bagi meningkatkan kecekapan prosedur pemeriksaan imigresen di Lapangan Terbang Antarabangsa Kuala Lumpur (KLIA).

Menterinya, Datuk Seri Tiong King Sing sebelum ini dilapor media menyambut ketibaan pelancong dari China dengan meriahnya di KLIA baru-baru ini, ia bersempena Tahun Baharu Cina.

Tiong berkata usaha itu penting bagi mengatasi masalah tempoh menunggu lama berikutan bilangan pelancong ke Malaysia semakin meningkat.

“Sistem pengecaman wajah yang digunakan Jabatan Imigresen juga perlu diperluas kepada semua pelawat antarabangsa, bukan sahaja terhad kepada mereka yang mempunyai pas jangka panjang bagi memudahkan proses pelepasan.

“Jika Malaysia ingin mengalu-alukan kedatangan pelancong dan menjadikan negara ini sebagai destinasi pilihan yang berdaya saing, kita perlu menyelesaikan masalah ini dengan kadar segera,” katanya dalam kenyataan hari ini.

Menurut kenyataan itu Tiong meninjau proses ketibaan pelancong di KLIA dan mendapati pelancong  terpaksa beratur panjang malah menunggu hampir dua jam bagi pemeriksaan imigresen.

Selain itu, beliau turut mencadangkan pihak berkuasa KLIA untuk menempatkan petugas yang mempunyai kemahiran pelbagai bahasa bagi membantu memudahkan pelancong ketika melalui prosedur pemeriksaan imigresen.


273 rakyat tempatan pulang dari luar negara positif Covid-19 hari ini

Kementerian Kesihatan (KKM) memaklumkan sebanyak 338 lagi kes import Covid-19 dikesan dalam tempoh 24 jam sehingga 12 tengah hari tadi.

Ketua Pengarah Kesihatan Tan Sri Dr Noor Hisham Abdullah berkata daripada jumlah itu, seramai 273 adalah rakyat tempatan dan 65 lagi membabitkan warganegara asing.

Jumlah itu menjadikan keseluruhan kes import sejak awal 2020 lalu hingga hari ini sebanyak 11,507 kes.

Pada masa sama beliau juga memaklumkan seramai 2,808 pesakit Covid-19 disahkan sembuh hari ini menjadikan kumulatif pulih sebanyak 2,717,422 kes atau 97.4 peratus daripada 2,788,860 kumulatif positif.

“Seramai 253 pesakit masih dirawat di unit rawatan rapi (ICU), dengan 106 daripadanya memerlukan alat bantuan pernafasan.

“Daripada 2,641 kes harian yang dilaporkan pada hari ini, 57 kes atau 2.2 peratus adalah kategori 3, 4, dan 5; dan 2,584 kes (97.8 peratus) lagi adalah terdiri daripada kategori 1 dan 2,” katanya dalam kenyataan hari ini.

Selain itu sebanyak empat lagi kluster baharu Covid-19 dikesan dalam tempoh itu. Sejak awal 2020 hingga hari ini sebanyak 6,163 kluster telah direkodkan dengan 5,994 daripadanya telah ditamatkan dan 169 kluster lagi masih aktif.

Dr Noor Hisham juga memaklumkan KKM mengesan satu lagi kes baharu Covid-19 dalam kalangan mangsa banjir, menjadikan keseluruhannya 470 kes.

Bagaimanapun, kes Covid-19 di pusat pemindahan sementara (PPS) mangsa banjir kekal pada 15 kes. Sehingga kini hanya satu kluster Covid-19 dikesan di PPS, katanya.

Bagaimanapun, katanya 23 lagi kes berjangkit dalam kalangan mangsa banjir dikesan hari ini menjadikan keseluruhannya setakat ini sebanyak 2,434 kes, dengan tertinggi adalah penyakit berkaitan jangkitan saluran pernafasan akut sebanyak 1,500 kes.

Ini diikuti penyakit kulit sebanyak 618 kes diikuti Acute Gastroenteritis (294 kes); konjunktivitis (16); dan penyakit tangan dan mulut (enam kes).

Dr Noor Hisham juga memaklumkan bagi Minggu Epidemiologi 1/2022 (ME1) yang bermula 2 Januari 2022 sehingga 8 Januari 2022, jumlah kes baharu Covid-19 yang dilaporkan adalah 21,859 kes, dengan jumlah kes kematian sebanyak 142 kes, manakala purata kes aktif adalah 38,581 kes.